**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Μαΐου 2021, ημέρα Δευτέρα και ώρα 14.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν. 4335/2015, και λοιπές επείγουσες διατάξεις» (3η συνεδρίαση).

Στη συνεδρίαση παρέστησαν ο Υφυπουργός Οικονομικών, κ. Γεώργιος Ζαββός, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Βολουδάκης Μανούσος – Κωνσταντίνος, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος, Αρβανιτίδης Γεώργιος, Κατσώτης Χρήστος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι,αρχίζει η συνεδρίαση της Διαρκούς Επιτροπής. Είμαστε στην 3η συνεδρίαση. Θα παρακαλέσω τους Εισηγητές και τους Ειδικούς Αγορητές να ψηφίσουν, επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Βασίλειος Νικόλαος Υψηλάντης.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Υπέρ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Υπέρ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Γεώργιος Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Εμμανουήλ Συντυχάκης.

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Όπως είχαμε πει και κατά την πρώτη συνεδρίαση, καταψηφίζουμε το νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-Κυριάκος Βελόπουλος):** Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του ΜέΡΑ25, κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Οικονομικών, με τίτλο «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν.4335/2015, και λοιπές επείγουσες διατάξεις», γίνεται δεκτό, επί της αρχής, κατά πλειοψηφία.

Τον λόγο έχει ο Εισηγητής της Πλειοψηφίας, κ. Βασίλειος Νικόλαος Υψηλάντης για την τοποθέτησή του, επί των άρθρων του νομοσχεδίου.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

 Κύριε Υπουργέ, κυρίες και κύριοι συνάδελφοι, θα προσπαθήσω να παραθέσω τις διατάξεις του νομοσχεδίου που εξετάζουμε, το οποίο ενσωματώνει, όπως προείπε και ο κ. Πρόεδρος, στο εθνικό μας δίκαιο την Οδηγία 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36 της Ευρωπαϊκής Ένωσης, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης του κεφαλαίου με την τροποποίηση του ν. 4261/2014.

Τα άρθρα, που απαρτίζουν το Α΄ Μέρος του νομοσχεδίου είναι πενήντα ένα. Με τα πρώτα άρθρα 1 ως 3, εισάγεται ο σκοπός και το αντικείμενο του νομοθετήματος, που είναι, ακριβώς, η ενσωμάτωση της προαναφερθείσας οδηγίας, το πεδίο εφαρμογής και οι ορισμοί.

Με το άρθρο 4, εισάγεται η υποχρέωση του πιστωτικού ιδρύματος να υποβάλει αίτηση αδειοδότησης στην Τράπεζα της Ελλάδος, να καταγραφεί, πλήρως, στην οργανωτική διάρθρωση του ομίλου που ανήκει, συμπεριλαμβανομένων των μητρικών επιχειρήσεων, των χρηματοδοτικών εταιρειών συμμετοχών και των μεικτών χρηματοοικονομικών εταιρειών συμμετοχών. Επίσης, η αίτηση αδειοδότησης πρέπει να συνοδεύεται από την περιγραφή των ρυθμίσεων εταιρικής διακυβέρνησης των διαδικασιών αναγνώρισης και διαχείρισης κινδύνου και των μηχανισμών εσωτερικού ελέγχου, καθώς και τις πολιτικές και πρακτικές των αποδοχών.

 Στα άρθρα 5 έως 7, υπάρχουν βελτιώσεις, σχετικά με την άρνηση από τις τράπεζες της Ελλάδος για τη χορήγηση άδειας λειτουργίας. Γίνεται μία αναφορά στον Κανονισμό 575/2013, σχετικά με τις απαιτήσεις ιδίων κεφαλαίων και επιλέξιμων υποχρεώσεων για τα παγκοσμίως συστημικά σημαντικά ιδρύματα. Για τους ομίλους τρίτων χωρών, προβλέπεται η σύσταση ενδιάμεσης μητρικής εταιρείας εγκατεστημένης στην Ε.Ε., με σκοπό την καλύτερη παρακολούθηση των δραστηριοτήτων κάθε ομίλου από την αρχή ενοποιημένης εποπτείας.

Στα άρθρα 8 έως 13, εξειδικεύονται τα κριτήρια αξιολόγησης για τα μέλη του διοικητικού συμβουλίου των πιστωτικών ιδρυμάτων και η υποχρέωση των υποκαταστημάτων των πιστωτικών ιδρυμάτων με έδρα τρίτη χώρα να υποβάλλουν ετήσια έκθεση στην Τράπεζα της Ελλάδος, η οποία περιλαμβάνει πληροφορίες, σχετικά με τα υποκαταστήματα, ενημέρωση της ευρωπαϊκής αρχής τραπεζών από την Τράπεζα της Ελλάδος, σχετικά με τις αδειοδοτήσεις υποκαταστημάτων τρίτων χωρών, βελτίωση σχετικά με την ανταλλαγή πληροφοριών και τα ίδια τα μέτρα πρόληψης, καταστολής, νομιμοποίησης δραστηριοτήτων από εγκληματικές δραστηριότητες.

Εισάγεται η δυνατότητα ανταλλαγής πληροφοριών με ορισμένους διεθνείς φορείς για συγκεκριμένο σκοπό, τηρουμένων των απαιτήσεων της εμπιστευτικότητας και του επαγγελματικού απορρήτου. Δίνουν τη δυνατότητα στην Τράπεζα της Ελλάδος ή την Επιτροπή Κεφαλαιαγοράς ανάλογα, να απαιτεί την αντικατάσταση των ελεγκτών που διενεργούν τον έλεγχο των ετήσιων και ενοποιημένων οικονομικών καταστάσεων ιδρυμάτων ή κάθε άλλο νόμιμο έργο, εφόσον δεν ενημερώνουν έγκαιρα, σχετικά με κάποιο σημαντικό γεγονός που περιήλθε σε γνώση τους ή θίγει τη συνέχιση λειτουργίας του ιδρύματος.

 Στα άρθρα 14 έως 16, προβλέπεται η υποχρέωση αιτιολόγησης των αποφάσεων της Τράπεζας της Ελλάδος και της Επιτροπής Κεφαλαιαγοράς, στα πλαίσια της προληπτικής αυτής εποπτείας και επιβολής κυρώσεων, συμπληρωματικές δυνατότητες επιβολής κυρώσεων και κυρώσεις στην περίπτωση εταιρείας συμμετοχών, για να διασφαλιστεί η συμμόρφωσή της στις απαιτήσεις της προληπτικής, ακριβώς αυτής, αναφερόμενης εποπτείας.

 Τα άρθρα 17 και 18, αφορούν τις πολιτικές και πρακτικές αποδοχών που πρέπει να είναι ουδέτερες ως προς το φύλο.

Στα άρθρα 19 και 20, εισάγεται πλαίσιο για την αντιμετώπιση του κινδύνου επιτοκίου.

 Στα άρθρα 21 και 22, εισάγονται διατάξεις για τα μέλη του διοικητικού συμβουλίου των ιδρυμάτων και τα της δανειοδότησής τους.

Τα άρθρα 23 και 24, προβλέπουν αλλαγές, σε σχέση με την πολιτική των αποδοχών, αλλά και μέσα μεταβλητών αποδοχών για μεγαλύτερη ευελιξία και μείωση του διοικητικού βάρους και κόστους της λειτουργίας των ιδρυμάτων.

Τα άρθρα 25 έως 28, ορίζουν ότι στα πλαίσια της εποπτικής διαδικασίας και αξιολόγησης, δεν θα συνυπολογίζονται πλέον συστημικοί κίνδυνοι που αφορούν συνολικά το χρηματοπιστωτικό σύστημα, αλλά κίνδυνοι που σχετίζονται με το κάθε ένα ίδρυμα χωριστά. Ειδικά, τις προϋποθέσεις άσκησης των εποπτικών εξουσιών στις περιπτώσεις μείωσης, τον καθορισμό των προϋποθέσεων για πρόσθετα ίδια κεφάλαια και τα των διαδικασιών ενημέρωσης της Αρχής Εξυγίανσης.

Με τα άρθρα 29 έως 37, προβλέπονται κανόνες υιοθέτησης από τα ιδρύματα των αναγκαίων ρυθμίσεων διαδικασιών και μηχανισμών που απαιτεί η εποπτεία, ενώ με τα άρθρα 38 έως 47, εισάγονται διατάξεις, σχετικά με τα αποθέματα ασφαλείας. Ειδικότερα με το άρθρο 41, εισάγονται βελτιώσεις, σε σχέση με αναφορές στους ομίλους και ορίζεται η μεθοδολογία προσδιορισμού των παγκοσμίως συστημικών σημαντικών ιδρυμάτων.

Με το άρθρο 48, εισάγεται η αρχή της αναλογικότητας στην εποπτική διαδικασία και με το 49 ενσωματώνονται διατάξεις, σχετικά με τη δυνατότητα επιβολής κυρώσεων από την Επιτροπή Κεφαλαιαγοράς, σε περίπτωση παράβασης του άρθρου 22α΄, που αφορά στα διοικητικά συμβούλια και τη λειτουργία τους.

Στο άρθρο 50, εισάγεται η πρόβλεψη, ότι οι μητρικές χρηματοδοτικές εταιρείες συμμετοχών και οι μητρικές μικτές χρηματοοικονομικές εταιρείες συμμετοχών, που υφίστανται, ήδη, στις 27 Ιουνίου του 2019, υποχρεούνται να υποβάλλουν αίτημα έγκρισης, κατά το άρθρο 22α΄ μέχρι και την 28η Ιουνίου του 2021. Άλλως, προβλέπεται η λήψη κατάλληλων εποπτικών μέτρων.

Τέλος, στο άρθρο 51, καταγράφονται οι καταργούμενες διατάξεις του ν.4261/2014.

Στο Β΄ Μέρος του σχεδίου νόμου και συγκεκριμένα στα άρθρα 52 έως 104, ενσωματώνεται στη νομοθεσία μας η Οδηγία της Ευρωπαϊκής Ένωσης 2019/879 για την τροποποίηση της Οδηγίας 2014/59/ΕΕ, σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ. Η αρχική Οδηγία 2014/59/ΕΕ εκδόθηκε με σκοπό τη θέσπιση ενός ευρωπαϊκού νομικού πλαισίου για την ανάκαμψη και εξυγίανση των πιστωτικών ιδρυμάτων και επιχειρήσεων επενδύσεων, καθώς η τότε οικονομική κρίση επηρέασε το τραπεζικό σύστημα των περισσότερων ευρωπαϊκών κρατών και ανέδειξε, όχι μόνο την αλληλεπίδραση μιας κατάστασης αφερεγγυότητας, μεταξύ των διαφόρων οντοτήτων, αλλά και την έντονη διασύνδεση μεταξύ δημόσιου χρέους και του χρηματοπιστωτικού συστήματος, η οποία πρέπει να διαρραγεί, έτσι ώστε να μην υπάρξει επιβάρυνση των φορολογουμένων.

Με την υπό ενσωμάτωση, συνεπώς, Οδηγία και μέσω των στοχευμένων αυτών νομοθετικών τροποποιήσεων, στο πλαίσιο εξυγίανσης επιδιώκεται να διασφαλιστεί, ότι οι οντότητες και τα ιδρύματα που έχουν εγκατασταθεί στην Ένωση διαθέτουν επαρκή ικανότητα απορρόφησης ζημιών και ανακεφαλαιοποίησης, δύο απαιτήσεις που λειτουργούν συμπληρωματικά η μία προς την άλλη, ώστε σε περιπτώσεις κρίσεων να μην τίθεται σε κίνδυνο η χρηματοπιστωτική σταθερότητα και οι δημόσιοι πόροι, αλλά και τα ίδια τα ιδρύματα να είναι σε θέση, αμέσως μετά την εξυγίανση, να συνεχίσουν να εκτελούν τις κρίσιμες λειτουργίες τους.

Επιπλέον, είναι σαφές, ότι μέσα από αυτά τα άρθρα και μέσα από τη συγκεκριμένη Οδηγία, η προώθηση των εναρμονισμένων κανόνων, σε επίπεδο Ευρωπαϊκής Ένωσης, προσδίδει πρόσθετη ασφάλεια δικαίου, ίσους όρους ανταγωνισμού εντός εσωτερικής αγοράς και καθιστά ευκολότερη την εξυγίανση των διασυνοριακών ιδρυμάτων.

Το Γ΄ Μέρος, αφορά στη μεταρρύθμιση επειγουσών ζητημάτων, συναφή με τις υπό ενσωμάτωση οδηγίες. Στα άρθρα 105 και 106, σκοπείται η ευκρινέστερη αποτύπωση της κατάταξης των απαιτήσεων, κατά την ειδική εκκαθάριση, κυρίως στην ενσωμάτωση της τροποποιητικής οδηγίας της Ευρωπαϊκής Ένωσης 2017/2399, ως προς την κατάταξη των απαιτήσεων των επιχειρήσεων επενδύσεων.

Με το άρθρο 108, προβλέπεται ότι οι εταιρείες διαχείρισης απαιτήσεων από δάνεια και πιστώσεις μπορούν να αναλάβουν ρόλο εκπροσώπου ομολογιακών δανείων, καθώς τηρούν τις προϋποθέσεις και εντάσσονται σε επιχειρήσεις χρηματοοικονομικού τομέα, τόσο για τα δάνεια που διέπονται από τον ν.48/18, όσο και για εκείνα που διέπονται από τον ν.3156/2003.

Στο άρθρο 109, καταγράφονται οι καταργούμενες διατάξεις των ν.4261/14 και 4335/15.

Τέλος, το Δ΄ Μέρος του νομοσχεδίου του υπό εξέταση νομοσχέδιου, που περιλαμβάνει ένα μόνο άρθρο, το 110, στο οποίο ορίζεται η έναρξη ισχύος του σχεδίου νόμου.

Έτσι κλείνει η ανάλυση και των διατάξεων που είχαμε την ευκαιρία να συζητήσουμε αναλυτικά και κατά την πρώτη συζήτηση, αλλά και σήμερα με τους εκπροσώπους και της Τραπέζης της Ελλάδος, του Ταμείου Χρηματοπιστωτικής Σταθερότητας και των εκπροσώπων των εργαζομένων στις τράπεζες.

Είναι δύο Οδηγίες, οι οποίες η χώρα μας, σχετικά σύντομα και σε σχέση με τις άλλες ευρωπαϊκές χώρες, ενσωματώνει στο δίκαιό της και αυτό προς όφελος όχι των τραπεζών, αλλά κυρίως των φορολογουμένων, για να μην καλούνται στις δύσκολες ώρες, όπως λέει ο λαός μας, «να πληρώσουν την νύφη».

Βεβαίως, η συναίνεση, σχεδόν, όλων των πτερύγων του Κοινοβουλίου αποδεικνύει ότι το συγκεκριμένο νομοσχέδιο κατατείνει, σαφώς, σε θετικές λύσεις για τα προβλήματα, στα οποία αναφερθήκαμε.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Το υπό συζήτηση νομοσχέδιο αποτελεί προσαρμογή της ελληνικής νομοθεσίας στο ευρωπαϊκό κεκτημένο. Είναι τεχνικό και, ιδιαιτέρως, εξειδικευμένο νομοσχέδιο. Ενσωματώνει δύο Οδηγίες, σχετικά με τις τραπεζικές εργασίες και σύμφωνα με τους γνώστες του αντικειμένου είναι τεράστιας πολιτικής και οικονομικής σημασίας για το τραπεζικό σύστημα, αλλά και για τους πολίτες.

Είμαστε υπέρ, επί της αρχής, διότι επιθυμούμε να υπάρχει στο τραπεζικό σύστημα καλύτερη εποπτεία και καλύτεροι κανόνες που θα διασφαλίζουν τα συμφέροντα των πολιτών, ως καταναλωτών των τραπεζικών προϊόντων, αλλά και τα συμφέροντα των εργαζομένων των τραπεζών.

Αυτό που ακούσαμε σήμερα να λέει ο εκπρόσωπος των εργαζομένων, ότι τα τελευταία δύο χρόνια έχουν κλείσει 280 υποκαταστήματα τραπεζών και έχουν την «εθελούσια έξοδο» -εγώ προτιμώ να λέω ότι εξαναγκάστηκαν να φύγουν 5.500 εργαζόμενοι από τις ελληνικές συστημικές τράπεζες- είναι τραγικό και σίγουρα θα πρέπει να μπει μία τελεία σε αυτές τις τακτικές των τραπεζών.

Θα ήθελα να επισημάνω πέντε σημεία από την ομιλία σας, κύριε Υπουργέ. Σε ότι αφορά στη συζήτηση, επί των άρθρων, θα αναφερθώ, ίσως, αύριο σε συγκεκριμένα άρθρα, κυρίως στο 83, 86 και στο 69, που αφορά στους εργαζόμενους στις τράπεζες. Αναλυτικά, όμως, θα τα πω στην επόμενη ομιλία μου.

Επομένως, κύριε Υπουργέ, είπατε, ότι σε αντίθεση με το 2008 και το 2009, οι τράπεζες δεν είναι μέρος του προβλήματος αυτή τη συγκεκριμένη χρονική στιγμή και μέσα στην πανδημική κρίση. Ναι, οι τράπεζες δεν «χτυπήθηκαν» από την κρίση, διότι η Ευρωπαϊκή Κεντρική Τράπεζα, φρόντισε να τους δώσει ρευστότητα 52 δις και γιατί η Κυβέρνηση φρόντισε να παρέμβει δημοσιονομικά προς όφελός τους με πόρους από το Ταμείο Ανάκαμψης.

Σκοπός, όμως, των διατάξεων που ψηφίζουμε, δεν είναι μόνο να ενισχυθεί η ανθεκτικότητα του τραπεζικού συστήματος, ώστε να μπορεί να διαχειρίζεται εσωτερικούς κλυδωνισμούς και να αντέχει σε μία ενδεχόμενη κρίση, αλλά και να αναγκαστούν οι τράπεζες να επιτελέσουν τον πρωταρχικό στόχο τους και τον σκοπό τους, που είναι να δώσουν ρευστότητα στη πραγματική οικονομία.

Αυτά τα 52 δις από την Ευρωπαϊκή Κεντρική Τράπεζα δόθηκαν, για να μεταβιβαστούν στην πραγματική οικονομία και αυτό δεν το έκαναν οι συστημικές τράπεζες της χώρας μας, κατά τη διάρκεια της αναιμικής κρίσης. Η επιλογή αυτή των τραπεζών να μην διοχετεύσουν το χρήμα που έλαβαν στην αγορά, τις κατέστησε, αυτομάτως, μέρος του προβλήματος. Αν επιτελούσαν τον πρωταρχικό σκοπό τους, αν είχαν διοχετεύσει χρήμα στην αγορά, δεν θα είχαμε φτάσει σήμερα σε αυτή τη κατάσταση. Αυτό δείχνει, ότι δεν είναι σκοπός μας να είναι πιο ανθεκτικές μόνο οι τράπεζες, απ’ ότι το 2008. Είναι πιο ανθεκτικές, το γνωρίζουμε όλοι και το αποδέχεστε και εσείς. Ποια η διαφορά, όμως, για τους πολίτες, ποια η διαφορά για τις μικρομεσαίες επιχειρήσεις, που αποτελούν το 95% των επιχειρήσεων στην Ελλάδα; Μία στις δύο μικρομεσαίες επιχειρήσεις δεν έχει ταμειακά διαθέσιμα ούτε για τον επόμενο μήνα, το 38% κινδυνεύει με λουκέτο και από τις 850.000 μικρομεσαίες επιχειρήσεις μόνο οι δεκαπέντε είχαν πρόσβαση στις τράπεζες, κατά τη διάρκεια της κρίσης.

Είπατε, ότι μέσω του ΤΕΠΙΧ ΙΙ και του Ταμείου Εγγυοδοσίας, έχουν εκταμιευθεί δάνεια, ύψους 7,5 δις ευρώ σε, περίπου, 32.000 επιχειρήσεις. Ναι, αλλά δεν μας είπατε τι επιχειρήσεις ήταν αυτές, γιατί μόνο 2.500 επιχειρήσεις με τζίρο έως 100.000 ευρώ, δηλαδή, μικρές επιχειρήσεις και μεσαίες, είχαν πρόσβαση στο ΤΕΠΙΧ ΙΙ. Δεν έχω στοιχεία, αλλά σύμφωνα με τους εστιάτορες και τον κλάδο της εστίασης και του τουρισμού, μόνο δεκαέξι επιχειρήσεις εστίασης είχαν πρόσβαση στις τράπεζες μέσω του ΤΕΠΙΧ ΙΙ. Αν θέλετε ελέγξτε το και διαψεύστε το ή επιβεβαιώστε το. Επομένως, το να μας λέτε, ότι 32.000 επιχειρήσεις, από το ένα εκατομμύριο επιχειρήσεις που υπάρχουν αυτή τη στιγμή στη χώρα, δεν γνωρίζω ακριβώς, αλλά 850.000 είναι μικρομεσαίες, είχαν πρόσβαση στις τράπεζες, δεν είναι και κανένα επίτευγμα.

Μας λέτε, ότι πήραν επιστρεπτέα προκαταβολή οι επιχειρήσεις 7,5 δις ευρώ. Μα δεν είχαν αυτό ανάγκη οι επιχειρήσεις αυτή τη στιγμή. Οι επιχειρήσεις, από την έναρξη της κρίσης, είχαν ανάγκη από μη επιστρεπτέα ρευστότητα, ώστε να μπορέσουν να συντηρηθούν και να «ξαναπατήσουν στα πόδια τους», τώρα που ανοίγετε τα πάντα.

Μας λέτε, ότι έγιναν ρυθμίσεις και αναστολές σε δανειολήπτες 45 δις ευρώ. Τι πρέπει να γίνει, αυτή τη στιγμή, για τα πανδημικά χρέη, τα οποία ανέρχονται σε 10 δις στις τράπεζες; Δεν θα μιλήσω για τα 7 δις που είναι τα χρέη της πανδημίας στο δημόσιο. Θα πρέπει να γίνει διαγραφή μέρους των χρεών, τουλάχιστον, στους ευάλωτους και τους πληττόμενους οφειλέτες, για να μην λέμε πράγματα που δεν γίνονται. Οι αναστολές και οι ρυθμίσεις, ειδικά αυτές οι ρυθμίσεις που προτείνουν οι τράπεζες, δεν είναι, πραγματικά, σοβαρές, δεν θα τις έλεγε κανείς σοβαρές, δεν είναι η λύση. Θα πρέπει σε κάποιες κατηγορίες πολιτών να μπουν κριτήρια και να γίνει διαγραφή, τουλάχιστον, μέρους των χρεών.

Είπατε στην ομιλία σας και το διαβάζω από τα Πρακτικά, ότι έχετε πάρει σημαντικά δραστικά μέτρα, για να καταπολεμήσετε το «ξέπλυμα χρήματος», το οποίο, ειδικά κατά τη διάρκεια της πανδημίας, έχει αυξηθεί κατακόρυφα, όχι μόνο στην Ελλάδα, σε ολόκληρη την Ευρώπη. Ειδικά, όμως, στην Ελλάδα, επί της δικής σας διακυβέρνησης, σε ότι αφορά στο θέμα της καταπολέμησης του «μαύρου» χρήματος, έχετε χάσει τη «μάχη» κατά της διαφθοράς. Έχετε φέρει «μαύρες» ρυθμίσεις, «μαύρες» τροπολογίες, που βρήκαν αντίθετη, όχι μόνο την Αντιπολίτευση, αλλά και τους δικαστές και τους εισαγγελείς και τους δικηγόρους και όλους τους αρμόδιους φορείς.

Τον Νοέμβριο του 2019 με την τροπολογία Σταϊκούρα-Τσιάρα, επιτρέψατε να «ξεπαγώσουν» τα δεσμευμένα περιουσιακά στοιχεία τραπεζιτών, εφοπλιστών, επιχειρηματιών, υπόδικων, εάν μέσα σε δεκαοκτώ μήνες δεν τελείωνε η διερεύνηση των αδικημάτων που έχουν τελέσει. Δηλαδή, αν δεν τελείωνε η δικαστική διαμάχη με όλους αυτούς τους υπόδικους και το ελληνικό δημόσιο.

Η κατακραυγή ήταν και διεθνής και να σας θυμίσω το δημοσίευμα τότε των «Financial Times» που μιλούσε για «νόμο κόλαφο» για την ελληνική Κυβέρνηση. Θέσατε σε κίνδυνο 1.317 υποθέσεις, διακινδυνεύετε να χαθούν περιουσιακά στοιχεία απ’ όλες αυτές τις υποθέσεις, ύψους 1,2 δις ευρώ. Βέβαια, θα ξαναμιλήσω και για τον κ. Λαυρεντιάδη -στο τέλος θα με πείτε εμμονική- αλλά στην Καβάλα συνομιλούσα με εργαζόμενους από τα Λιπάσματα Καβάλας και μου έλεγαν, «μα, δεν γίνεται, κάτι μπορείς να κάνεις, κάτι μπορείς να πεις για αυτό το θέμα, δεν γίνεται να λες για Λαυρεντιάδη, δεν γίνεται να λες για έναν καταδικασμένο, δεν γίνεται να λες για κάποιον, ο όποιος κατηγορείται για «ξέπλυμα», που έχουν δεσμευτεί τα περιουσιακά του στοιχεία, που η Κυβέρνηση έχει βοηθήσει να αθωωθεί στην υπόθεση της Proton Bank και να κινδυνεύουν να αποδεσμευθούν αυτά τα στοιχεία και να μην σε ακούει κανείς». Δεν γίνεται να φοβάστε να πείτε αυτό το όνομα μέσα στο ελληνικό Κοινοβούλιο. Κάνατε ειδική Επερώτηση το 2018 κατά του ΣΥΡΙΖΑ για τον συγκεκριμένο επιχειρηματία και τώρα φοβάστε να πείτε το όνομα ή έστω να με «στριμώξετε στη γωνία» και να πείτε «θα μιλήσεις εσύ για τον Λαυρεντιάδη, που επί ΣΥΡΙΖΑ είχαμε κάνει αυτή την Επερώτηση και δεν μας απαντούσατε». Τελοσπάντων.

Βέβαια, πριν από το Πάσχα, με τροπολογία επιλέγετε, πλέον, εσείς και τον Διοικητή της Αρχής Ξεπλύματος Βρώμικου Χρήματος.

Τέταρτον, στην ομιλία σας μιλήσατε για τεράστιους πόρους που θα έρθουν από το Ταμείο Ανάκαμψης στην ελληνική οικονομία και ότι αυτό θα γίνει μέσω των τραπεζών, γιατί αυτή είναι η δουλειά των τραπεζών. Δηλαδή, τα χρήματα που περιμένουν οι μικρομεσαίοι επιχειρηματίες και όλοι οι Έλληνες να έρθουν από το Ταμείο Ανάκαμψης, αυτά που έχετε κάνει «σημαία», θα τα μοιράσουν οι τράπεζες; Με τι κριτήρια;

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ποιος θα τα μοιράσει;

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Είστε εσείς Κυβέρνηση. Εγώ σας λέω να τα μοιράσουν, αλλά με τι κριτήρια; Να απαντήσουμε στον κόσμο. Θα αλλάξουν τα κριτήρια; Κάποιος που δεν μπορούσε να πάρει χρήματα από το «ΤΕΠΙΧ ΙΙ» και ενίσχυση λόγω Covid, θα μπορέσει να πάρει χρήματα από το Ταμείο Ανάκαμψης; Αυτό ρωτάμε. Βρήκατε τον τρόπο μέσω των τραπεζών, αλλά να ξέρει το κόσμος, αν θα ισχύσουν τα ίδια κριτήρια ή όχι ή αν θα συνεχίσουν οι επιχειρήσεις να θεωρούνται «ζόμπι» και θα παραμείνουν «ζόμπι» και θα εφαρμόσετε το Σχέδιο Πισσαρίδη, που λέει ότι «θα κρατήσουμε τα χρήματα για όσους επιβιώσουν».

Πέμπτον, λέτε, ότι, πλέον, η κατάσταση για τις τράπεζες είναι διαχειρίσιμη και, μάλιστα, έχουν φτάσει τα «κόκκινα» δάνεια σε μονοψήφιο ποσοστό, όπως είπατε. Μάλιστα, η κατάσταση για τις τράπεζες είναι διαχειρίσιμη, αλλά για τους δανειολήπτες; Σας διαβεβαιώ, ότι η κατάσταση για τους δανειολήπτες είναι μη διαχειρίσιμη. Οι εισπρακτικές εταιρείες και τα ξένα funds, στα οποία μεταβιβάστηκαν τα δάνειά τους, κινούνται πάρα πολύ επιθετικά και από τον Σεπτέμβριο θα δούμε σκηνές και καταστάσεις τραγικές. Eλπίζω να μην τις δούμε και πρέπει να το αποτρέψετε αυτό. Ο κόσμος δεν έχει χρήματα να ικανοποιήσει ούτε τις βασικές του ανάγκες, αυτή τη στιγμή. Τουλάχιστον, να επαναφέρετε την προστασία της πρώτης κατοικίας και να αναστείλετε την ισχύ του Πτωχευτικού Κώδικα.

Κύριε Υπουργέ, δεν είναι όλα επικοινωνία και προπαγάνδα, υπάρχει και η πραγματική ζωή και σε αυτή ο κόσμος έχει τρομερά προβλήματα και θα σας «γυρίσει την πλάτη», γιατί δεν έχετε δημιουργήσει τις προϋποθέσεις να ανακάμψουμε από αυτή την πανδημική κρίση.

Θέλω να πω και κάτι τελευταίο για τα σχολεία που άνοιξαν σήμερα. Ανοίξατε τα σχολεία χωρίς κανέναν σχέδιο, χωρίς να έχετε αλλάξει τίποτα, χωρίς κανένα πλάνο. Τα self-test δημιουργούν μία ψευδαίσθηση ασφάλειας. Στην πραγματικότητα, είναι επικίνδυνα για τους μαθητές και για τους δασκάλους. Δεν θα μιλήσω για τα φαρμακεία που δεν είχαν να χορηγήσουν self-test και για την πλατφόρμα που «έπεσε». Η λύση είναι να γίνονται self-test, υπό την εποπτεία του ΕΟΔΥ. Ελπίζω αυτή η απόφασή σας, δηλαδή, να βασιστείτε στα ανοιχτά παράθυρα, στην ατομική ευθύνη και ο Θεός βοηθός, να μην έχει, γι’ ακόμη μία φορά, δυσάρεστα αποτελέσματα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής ):** Ευχαριστώ πολύ, κύριε Πρόεδρε.

Θα κάνω μία σύντομη γενική τοποθέτηση, σε σχέση με τις διατάξεις του νομοσχεδίου, για το οποίο για μας παραμένει το ερώτημα, γιατί ήρθε τόσο καθυστερημένα.

Πράγματι, η Ευρωπαϊκή Ένωση προσπαθεί να κάνει τις αναγκαίες διορθώσεις και προσαρμογές στο κανονιστικό πλαίσιο λειτουργίας και προληπτικής εποπτείας των τραπεζικών ιδρυμάτων και των χρηματοοικονομικών εταιρειών. Οι νέοι αυτοί αναθεωρημένοι κανόνες, που εισάγουν οι δύο Οδηγίες, φιλοδοξούν να θωρακίσουν περαιτέρω τα τραπεζικά συστήματα των κρατών μελών, απέναντι σε νέες κρίσεις και κινδύνους.

Αυτό, βέβαια, απαιτεί συνεχή εγρήγορση και εποπτεία απ’ όλους τους δρώντες. Το ζητούμενο, ωστόσο, είναι η αποτελεσματική και έγκαιρη εφαρμογή αυτών των κανόνων, τόσο από την Τράπεζα της Ελλάδος, όσο και από την Επιτροπή της Κεφαλαιαγοράς. Γι’ αυτόν τον σκοπό, πρέπει να επιτυγχάνεται απρόσκοπτα η στήριξη της πραγματικής οικονομίας. Αυτός πρέπει να είναι ο σκοπός των τραπεζών και τα τραπεζικά ιδρύματα να επιτελούν σωστά τον ρόλο τους και να είναι ουσιαστικός μοχλός ανάπτυξης. Ένας ρόλος που θα είναι απόλυτα καθοριστικός, τόσο για τη δυνατότητα απορρόφησης και αξιοποίησης των πόρων του Ταμείου Ανάκαμψης, όσο και την πρόοδο των ίδιων των έργων που θα επιλεγούν. Κι αυτό διότι, με βάση τα όσα έχουν γίνει γνωστά μέχρι τώρα, κύριε Υπουργέ, το Ταμείο Ανάκαμψης θα λειτουργήσει με ένα χρηματοδοτικό σχήμα, όπου σε κάθε έργο, για να μπορέσει η χρηματοδότηση - επιχορήγηση να φτάσει στο 50% από το Ταμείο, θα πρέπει, τουλάχιστον, να συμμετέχουν ιδιώτες επενδυτές, κατά, τουλάχιστον, 20% και το υπόλοιπο 30% να προέλθει από τραπεζικό δανεισμό.

Και προκύπτει το ερώτημα: ποιες τράπεζες θα το κάνουν αυτό; Με ποιες τράπεζες θα γίνει αυτό; Ποιες είναι οι τράπεζες που θα διαθέσουν κεφάλαια δισεκατομμυρίων γι’ αυτές τις χρηματοδοτήσεις - δανειοδοτήσεις; Υπάρχουν αυτές οι τράπεζες στη χώρα μας; Και με ποιους μηχανισμούς αξιολόγησης θα το κάνουν αυτό, όταν παρατηρούνται καθυστερήσεις για την επεξεργασία μιας απλής αίτησης δανείου κεφαλαίου κίνησης; Με ποιο σύστημα εταιρικής διακυβέρνησης θα λειτουργήσουν αυτές οι τράπεζες και οι λοιπές χρηματοοικονομικές εταιρείες και Α.Ε.; Αυτό που θα τους υποδείξει η Κυβέρνηση, για να εφαρμόσουν τους κανόνες εταιρικής διακυβέρνησης a la carte; Την άλλη Δευτέρα έχουμε ένα τέτοιο παράδειγμα, με αυτό που θα συμβεί στη γενική συνέλευση των «Ελληνικών Πετρελαίων». Και πώς αντιλαμβάνεται αυτή την αλλαγή η διοίκηση των «Ελληνικών Πετρελαίων».

Δεν θα επεκταθώ τώρα σε αυτά τα ζητήματα, αλλά στην Ολομέλεια θα επανέλθω πιο αναλυτικά.

Δυστυχώς, φαίνεται, ότι η Κυβέρνηση εκμεταλλεύεται την παρούσα συγκυρία, για να περάσει με τον «μανδύα» των μεταρρυθμίσεων και των νομοθετικών προσαρμογών δικούς της καθαρά υποκειμενικούς σχεδιασμούς σε όλο το φάσμα της οικονομικής δραστηριότητας της χώρας. Μπορεί να μην είναι εύκολα αντιληπτό για τον πολύ κόσμο, για παράδειγμα, η τεράστια ζημιά που έχουν υποστεί κάποιοι από τους παλιούς μετόχους, που έχασαν, περίπου, 300 εκατομμύρια ευρώ από την αξία της περιουσίας τους, από τότε που άρχισαν να δρομολογούνται οι αποφάσεις της Διοίκησης της Πειραιώς, του ΤΧΣ και της Κυβέρνησης. Κύριε Εισηγητή της Πλειοψηφίας, «πλήρωσαν τη νύφη», δεν το απέφυγαν. Και από κοντά ελληνικό δημόσιο, που δια του ΤΧΣ, πρόσφατα, κατέβαλε 2,4 δισεκατομμύρια ευρώ, για να στηρίξει την τράπεζα και σήμερα οι μετοχές που κατέχει έχουν αξία μόνο 150 εκατομμυρίων ευρώ περίπου.

Η ζημία αυτή «βαραίνει» τον φορολογούμενο πολίτη, ο οποίος βλέπει το δημόσιο χρέος της χώρας να έχει φτάσει στο 205% του ΑΕΠ. Ξέρετε, με 120% του ΑΕΠ βρεθήκαμε στο ΔΝΤ και ήμασταν πτωχευμένοι. Στο 205% έχουμε «success story» και απογείωση «take off» της οικονομίας και των επενδύσεων. Πολλές φορές, προκύπτουν αυτά τα ερωτήματα και κανείς δεν μπορεί να τοποθετηθεί σε όλα αυτά αφηγήματα, τα οποία ξετυλίγονται μπροστά μας.

Με τις επιλογές αυτές, δίνεται η δυνατότητα σε γνωστά κερδοσκοπικά funds, έναντι «πινακίου φακής», να πάρουν τον έλεγχο της τράπεζας και να διαχειριστούν το ενεργητικό των 60 δις ευρώ. Βέβαια, ας ανοίξουμε την παρένθεση της αγροτικής γης στην ελληνική ύπαιθρο και πώς θα γίνει αυτή η διευθέτηση, καθώς αυτά βρίσκονται ως εγγυήσεις στην παλιά Αγροτική Τράπεζα, που είναι υπό εκκαθάριση.

Γι’ αυτό λέμε, ότι οι διατάξεις του νομοσχεδίου, οι οποίες αποπνέουν ένα πνεύμα αυστηρής και επιμελούς εποπτείας του χρηματοοικονομικού κλάδου, βρίσκονται σε μία τεράστια αντίφαση με αυτό που, πραγματικά, συμβαίνει, αυτή τη στιγμή, στο ελληνικό χρηματοπιστωτικό σύστημα και στο Χρηματιστήριο.

Προκύπτει, λοιπόν, το ερώτημα, πολλές φορές, τι να τους κάνουμε τους νέους «σκληρούς» κανόνες, όταν εφαρμόζονται κατά το δοκούν;

Μένω σε αυτά, κύριε Πρόεδρε. Αναλυτικότερα θα τοποθετηθώ, τόσο αύριο, όσο και στην Ολομέλεια.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κύριε Υπουργέ, ο κ. συνάδελφος του ΜέΡΑ 25, προηγουμένως, σάς ρώτησε για την απόκλιση των επιτοκίων δανεισμού της πραγματικής οικονομίας στην Ευρωπαϊκή Ένωση, κάτι που θεωρούμε ότι είναι πάρα πολύ σημαντικό, από την πλευρά της ανταγωνιστικότητας. Η απάντηση που δώσατε, πάντως, νομίζω ότι, δεν είναι καλύτερη.

Ο συνάδελφος αναφέρθηκε στα πραγματικά επιτόκια και όχι στα ονομαστικά. Πραγματικά επιτόκια είναι, προφανώς, τα ονομαστικά, πλην τον πληθωρισμό ή συν τον αποπληθωρισμό. Η Ελλάδα είχε αποπληθωρισμό ολόκληρο το 2020, ενώ η Γερμανία πληθωρισμό, ειδικά σε ότι αφορά στα ενοίκια, σε πολύ μεγάλο βαθμό. Επομένως, σύγκλιση δεν μπορεί να υπάρξει, αφού ο πληθωρισμός δεν ρυθμίζεται ακόμη και αν υπάρξει σύγκλιση στο ονομαστικό επιτόκιο. Γενικότερα, κοινή νομισματική πολιτική, σε τόσο διαφορετικές οικονομίες, χωρίς κοινή δημοσιονομική πολιτική, δεν μπορεί να υπάρξει.

Σε ότι αφορά στο Ταμείο Ανασυγκρότησης, σίγουρα δεν θα καλύψει τις τεράστιες αποκλίσεις που υπάρχουν, εντός της Ευρωπαϊκής Ένωσης, οι οποίες έχουν αυξηθεί λόγω της πανδημίας. Ας μην ξεχνάμε δε, τα τεράστια ελλείμματα που δημιούργησε η Ελλάδα, που παρήγαγε η Ελλάδα, το 2020 και το 2021, σύμφωνα με τις προβλέψεις του Υπουργού. Ελλείμματα που βέβαια τεκμηριώνουν μία τεράστια σπατάλη χρημάτων, χωρίς να ενδιαφέρεται, σχεδόν, κανείς για το τι θα συμβεί αύριο. Όλα αυτά τα χρήματα δίνονται για καταναλωτικούς σκοπούς και όχι για επενδυτικούς. Οπότε, όπως καταλαβαίνουμε όλοι, θα έχουμε πολύ μεγάλα προβλήματα στο μέλλον.

Στο νομοσχέδιο τώρα, εισαγωγικά, τα άρθρα του συμπληρώνουν με περισσότερες λεπτομέρειες προηγούμενες διατάξεις, που αφορούν στο καθεστώς εποπτείας και εξυγίανσης των τραπεζών με bail in, το οποίο, ήδη, υπάρχει με τους ν.4261/2014 και 4335/2015. Οι διαφοροποιήσεις είναι «δαιδαλώδεις», ενώ παρέχεται πλήρης εξουσία, κυρίως, στην Τράπεζα της Ελλάδος και στην Επιτροπή Κεφαλαιαγοράς, που είναι ανεξάρτητες. Ειδικά, η Τράπεζα της Ελλάδος, ανήκει, όπως όλοι γνωρίζουμε, σε ξένα συμφέροντα. Δυστυχώς, κανένας δεν γνωρίζει το μετοχολόγιο της κεντρικής μας τράπεζας, όπως ρώτησε, προηγουμένως, ο συνάδελφος, εκτός από το ότι, περίπου, το 9% των μετοχών της ανήκει στο δημόσιο.

Εντούτοις, προς διασφάλιση του εθνικού της ελέγχου, στο άρθρο 14 του Καταστατικού της, αναγράφονταν, στο παρελθόν, τα παρακάτω. «Δεν δικαιούνται να ασκήσουν τα δικαιώματα μετόχων στις Γενικές Συνελεύσεις, ούτε αυτοπροσώπως, ούτε δια αντιπροσώπου, οι εξής: Πρώτον, οι μη έχοντες την ελληνική υπηκοότητα. Δεύτερον, τρίτο και λοιπά». Όμως, εν μέσω των μνημονίων, στη Γενική Συνέλευση των μετόχων, στις 18/4/2011, τροποποιήθηκε το άρθρο 15, στοιχείο Α του Καταστατικού της, που όριζε τα παραπάνω. Οπότε, έχουν, πλέον, δικαίωμα ψήφου, στις Γενικές Συνελεύσεις των μετόχων και οι μη έχοντες ελληνική υπηκοότητα.

Ως εκ τούτου, με την κατάργηση αυτής της ασφαλιστικής δικλείδας, θα μπορούν εκείνοι που θα έχουν εξασφαλίσει το απαιτούμενο, κατά τον νόμο ποσοστό συμμετοχής, να μπλοκάρουν μελλοντικές αποφάσεις της εκάστοτε ελληνικής Κυβέρνησης, όπως για τον διορισμό του Διοικητή της Ελλάδας ή για το ενδεχόμενο δικαίωμα κοπής εθνικού νομίσματος ή για οτιδήποτε άλλο. Οπότε, είναι εύλογα τα συμπεράσματα όλων μας.

Συνεχίζοντας, κατά την άποψή μας, οι διατάξεις έχουν σε μεγάλο βαθμό στόχο, να καλύψουν τις διαφοροποιήσεις λόγω του hive down, της απόσχισης, το οποίο καθιστά, πλέον, τις τράπεζες μέρος χρηματοοικονομικών εταιρειών συμμετοχών.

Εν προκειμένω, ο σκοπός τους είναι να πραγματοποιηθεί το hive-down, χωρίς να υπάρχει κανονιστικό πλαίσιο εποπτείας, ενώ ακόμη και σήμερα δεν φαίνονται οι τράπεζες στις οικονομικές καταστάσεις, όπως στην περίπτωση της Πειραιώς. Από την άλλη πλευρά, μάλλον, καλύπτουν συνέπειες του BREXIT, όπου πολλές μεγάλες χρηματοπιστωτικές εταιρείες είχαν την έδρα τους στη Μεγάλη Βρετανία, ενώ, ίσως, συνεχίσουν να λειτουργούν από εκεί, αλλά πρέπει να αποκτήσουν έδρα στην Ευρωπαϊκή Ένωση.

Τέλος, συμπεριλαμβάνονται διατάξεις που προσπαθούν να επιλύσουν θέματα συνεργασίας, μεταξύ των αρχών διαφορετικών χωρών, σε ότι αφορά στην εποπτεία και την εξυγίανση των ιδρυμάτων, αφού οι όμιλοι μπορεί να έχουν θυγατρικές και υποκαταστήματα σε διαφορετικές χώρες της Ευρωπαϊκής Ένωσης, αλλά και σε τρίτες, όπου, όμως, είναι πιο περιορισμένη η δικαιοδοσία.

Σε σχέση με το κόστος, δεν υπάρχει κάποια δημοσιονομική επιβάρυνση, σύμφωνα με το Γενικό Λογιστήριο του Κράτους, αφού το σχέδιο νόμου αφορά διαδικασίες ανεξάρτητων αρχών. Η απορία μας, όμως, εδώ, είναι τι θα συμβεί σε περιπτώσεις κρίσεων και εξυγιάνσεων, όπου θα χρειαζόταν αύξηση κεφαλαίου ή και «κούρεμα» καταθέσεων, καθώς, επίσης, έλεγχοι κεφαλαίων, όπως, άλλωστε, προβλέπει το νομοσχέδιο. Προφανώς, το κόστος θα επιβάρυνε το δημόσιο και όχι την Τράπεζα της Ελλάδος, ενώ είναι πολύ πιθανόν να χρειαστεί κάτι ανάλογο σύντομα, αφού τα κεφάλαια από το ΤΧΣ έχουν πια «χαθεί» σε ένα πολύ μεγάλο μέρος τους.

Εκτός αυτού, οι τράπεζες πιέζονται στο «ξεπούλημα» των περιουσιακών τους στοιχείων, όπως στην περίπτωση της Εθνικής Ασφαλιστικής, ο αναβαλλόμενος φόρος μπορεί να διαγραφεί, τα ίδια κεφάλαια των τραπεζών είναι πολύ χαμηλά, σε σχέση με τα «κόκκινα» δάνεια, πόσο μάλλον εάν προστεθούν και άλλα από την πανδημία. Η υπερχρεωμένη Ελλάδα παράγει τεράστια ελλείμματα, που αυξάνουν ακόμη περισσότερο τα χρέη, ενώ δανείζεται μόνο με τη στήριξη της Ευρωπαϊκής Κεντρικής Τράπεζας. Η ύφεση, μαίνεται και ούτω καθεξής.

Στα πλαίσια αυτά, με δεδομένο τον κίνδυνο να κληθούν ξανά να πληρώσουν οι φορολογούμενοι, πώς είναι δυνατόν να δοθεί η αρμοδιότητα επίβλεψης και εξυγίανσης στην Τράπεζα της Ελλάδος; Πόσο μάλλον, όταν δεν κατάφερε, τόσες φορές στο παρελθόν, να προστατεύσει τις τράπεζες, όπως όφειλε, ενώ οι συνθήκες, διεθνώς, κάθε άλλο παρά ως θετικές μπορούν να θεωρηθούν;

Εμείς, πάντως, ως Ελληνική Λύση, επειδή δεν θέλουμε να είμαστε συνένοχοι σε ότι συμβεί, δεν πρόκειται να υπερψηφίσουμε το νομοσχέδιο, εκτός εάν υιοθετούνταν ασφαλιστικές δικλείδες για το bail in και τα capital controls, καθώς, επίσης, εάν εξασφαλιζόταν η αποπληρωμή του αναβαλλόμενου φόρου.

Επιπλέον, η μη τοποθέτηση χρημάτων στο ΤΧΣ για ενδεχόμενες ανακεφαλαιοποιήσεις, αλλά απευθείας στις τράπεζες, για να έχει τον έλεγχο το δημόσιο, η κυριότητα του κράτους στα σπίτια των πλειστηριασμών και του Προγράμματος «Ηρακλής», παρατηρητές του δημοσίου στις επιτροπές εξυγίανσης και ούτω καθεξής.

Το άλλο μεγάλο πρόβλημα της χώρας, είναι η «θηριώδης» έκθεσή της στα repos, που συνεχώς αυξάνονται, έχοντας υπερβεί το ένα τρισεκατομμύριο ετησίως, καθώς, επίσης, το τέλος της αγοράς ομολόγων, εκ μέρους της Ευρωπαϊκής Κεντρικής Τράπεζας, που, ίσως, προκύψει νωρίτερα από τον Μάρτιο του 2022, με σημαντικές συνέπειες για τα επιτόκια δανεισμού μας.

Οφείλουμε να σημειώσουμε εδώ, πώς από τον Μάρτιο του 2020 έως τον Μάρτιο του 2021, η Ευρωπαϊκή Κεντρική Τράπεζα έχει αγοράσει ελληνικά ομόλογα 22 δισεκατομμυρίων, για να διατηρήσει χαμηλά τα επιτόκια, όταν η Ελλάδα δανείστηκε 15,5 δισεκατομμύρια και ενώ δικαιούται η Ελλάδα 37 δισεκατομμύρια από την Ευρωπαϊκή Κεντρική Τράπεζα, λόγω της πανδημίας. Οπότε, ακόμη 15 δισεκατομμύρια. Είναι ανοησίες, λοιπόν, τα περί εμπιστοσύνης των αγορών, ενώ μόνο οι ανόητοι χαίρονται, όταν δανείζουν.

Επί ορισμένων άρθρων τώρα, το άρθρο 7 με τις εξαιρέσεις που προβλέπονται, όταν το σύνολο του ενεργητικού είναι κάτω των 40 δισεκατομμυρίων, στο άρθρο 22β΄, παρ.4, κάτι που αφορά, ιδίως, την Ελλάδα, είναι πολύ σημαντικό, λόγω της πολυπλοκότητας του χρηματοπιστωτικού συστήματος, αφού στις θυγατρικές εταιρείες συμμετοχών οφειλόταν η χρεοκοπία της Enron, ενώ έχει σημασία λόγω των πακέτων των τιτλοποιούμενων δανείων. Το πλαίσιο φαίνεται, σε γενικές γραμμές, ανάλογο με αυτό των τραπεζών, όπου η Τράπεζα της Ελλάδος ορίζεται ως υπεύθυνη, όταν εμπλέκεται ένα πιστωτικό ίδρυμα, ενώ για τις υπόλοιπες η Επιτροπή Κεφαλαιαγοράς. Είναι λογικό, αφού διαφορετικά θα επιβαρυνόταν η τελευταία, που, μάλλον, δεν έχει τις απαιτούμενες ικανότητες.

Εντούτοις, στην παρ.5 του άρθρου 22α΄, προβλέπεται η μη αναγκαιότητα έγκρισης από την Τράπεζα της Ελλάδας της χρηματοδοτικής εταιρείας συμμετοχών ή της μικτής της παρ.1, υπό συγκεκριμένες προϋποθέσεις, όπου στο δ΄ δεν προβαίνουν στη λήψη διαχειριστικών, επιχειρησιακών ή οικονομικών αποφάσεων που επηρεάζουν τον όμιλο ή τις θυγατρικές του, οι οποίες είναι ιδρύματα ή χρηματοδοτικά ιδρύματα.

Η απορία μας εδώ είναι πως γνωρίζει κανείς κάτι τέτοιο, ενώ θεωρούμε πως είναι κάτι πολύ αόριστο και πρέπει να διευκρινιστεί. Για παράδειγμα, η μητρική της Πειραιώς με το hive down, όπως μας είπε ο Πρόεδρός της σε μία προηγούμενη συνεδρίαση, δεν έχει σημαντική δραστηριότητα και απασχολεί λίγα άτομα. Γνωρίζουμε, όμως, ακριβώς, τι αποφάσεις παίρνει;

Στο άρθρο 8, ούτως η άλλως, τα κριτήρια μπορούν να αξιολογούνται υποκειμενικά, ενώ ο καθ’ ύλην υπεύθυνος για την αξιολόγηση, δηλαδή, η Τράπεζα της Ελλάδος δεν υπόκειται στον έλεγχο του δημοσίου, για να μπορεί να εξακριβώσει πώς εφαρμόζεται.

Στο άρθρο 9, στην παρ.5, κατά την οποία πιστωτικό ίδρυμα που εδρεύει στην Ελλάδα και επιθυμεί να παρέχει σε τρίτη χώρα χωρίς εγκατάσταση μία οι περισσότερες από τις δραστηριότητες, για τις οποίες έχει λάβει άδεια από την Τράπεζα της Ελλάδος, κοινοποιεί την πρόθεσή του αυτή στην Τράπεζα της Ελλάδος, δεν αναφέρεται εάν θα το εγκρίνει ή όχι η Τράπεζα της Ελλάδος και τι εγγυήσεις θα λάβει. Για παράδειγμα, εάν μία τράπεζα αρχίσει να δίνει δάνεια στο Λιχτενστάιν ή μέσω του Λιχτενστάιν και δεν υπάρχει έγκαιρος έλεγχος ή ακόμη καλύτερα αποτροπή, μπορεί να βγάλει τις καταθέσεις εκτός της χώρας ή να τη χρεοκοπήσει, με αποτέλεσμα να κληθεί να πληρώσει το δημόσιο.

Στο άρθρο 11, που αφορά στη δυνατότητα ανταλλαγής πληροφοριών, έχει αφαιρεθεί η περίπτωση στ΄ ανταλλαγής, μεταξύ αφενός της Τράπεζας της Ελλάδος και αφετέρου του ΤΧΣ, εφόσον πρόκειται για πληροφορίες αναγκαίες για την εκπλήρωση της αποστολής του. Γιατί αλήθεια; Σε κάθε περίπτωση, δεν διασφαλίζονται οι συγκεκριμένες προϋποθέσεις, υπό τις οποίες επιτρέπεται η ανταλλαγή πληροφοριών, οπότε δεν προστατεύονται σημαντικά, καθώς, επίσης, ευαίσθητα θέματα προσωπικών δεδομένων και διαφάνειας, ειδικά με τον νέο πτωχευτικό νόμο στην Ελλάδα, όπου έχουν καταργηθεί πολλοί περιορισμοί που αφορούν στην ανταλλαγή στοιχείων των τραπεζών.

Εν προκειμένω, έχουμε την άποψη πως το καθεστώς είναι πιο ελαστικό, απ’ ότι ισχύει στην Ε.Ε. και σίγουρα σε τρίτες χώρες, κάτι που είχαμε εντοπίσει στη συζήτηση περί «ξεπλύματος χρήματος» και κρυπτονομισμάτων του ν.4734, λέγοντας πώς είναι άδικο, για όσους δεν μπορούν να έχουν συμβούλους για λειτουργία μέσω τρίτων χωρών.

Στο άρθρο 13, δίνεται η δυνατότητα στην Τράπεζα της Ελλάδας ή στην Επιτροπή Κεφαλαιαγοράς να απαιτεί την αντικατάσταση των ελεγκτών που διενεργούν τον έλεγχο των ετησίων και ενοποιημένων οικονομικών καταστάσεων των ιδρυμάτων ή κάθε άλλου νόμιμου έργου, εφόσον δεν ενημερώνουν αμέσως, σχετικά με κάθε γεγονός που περιήλθε στη γνώση τους και αφορά στην παραβίαση διατάξεων ή θίγει τη συνέχιση λειτουργίας του ιδρύματος. Δηλαδή, ως μοναδική τιμωρία επιβάλλεται η αντικατάσταση, αφού δεν γίνεται καμία αναφορά σε κυρώσεις ποινικές, αστικές, διοικητικές ή πειθαρχικές; Είναι δυνατόν; Ειδικά, επειδή αναφέρεται σε αντικατάσταση προσώπου που μπορεί να αφορά ορκωτό ελεγκτή ή ελεγκτική εταιρεία, εάν απλά αντικατασταθεί ένας ελεγκτής, δεν αποτελεί κάποια κύρωση, εάν μετατεθεί σε άλλον ελεγκτή μέσα στην ίδια εταιρεία.

Στο άρθρο 21, προστίθεται στο άρθρο 80 του υπάρχοντος νόμου, η δυνατότητα της Τράπεζας της Ελλάδας, ή της Επιτροπής Κεφαλαιαγοράς, να λαμβάνουν, κατόπιν αιτήματος πληροφορίες και στοιχεία, σχετικά με δανειοδοτήσεις προς τα μέλη του διοικητικού συμβουλίου και τα συνδεδεμένα μέλη τους. Τέτοια περίπτωση μπορεί να είναι τα δάνεια στελεχών της Τράπεζας Πειραιώς, όπως όλοι γνωρίζουμε, ή μπορούμε να καταθέσουμε στα Πρακτικά αν χρειαστεί, μία υπόθεση που είχε παραπεμφθεί σε εισαγγελέα και δεν ξέρουμε ακόμη που βρίσκεται.

Τέλος, η διάταξη θα ήταν θετική, εάν δεν είχαν πρόσβαση μόνο οι συγκεκριμένοι φορείς, ενώ έχει αποκλειστεί η αυτεπάγγελτη παρεμβολή εισαγγελέα με το άρθρο 5.2 του ν.4637/2019, όπως θα καταθέσουμε στα Πρακτικά, επίσης, αν χρειαστεί. Εκτός αυτού, δεν προσδιορίζονται τα επιμέρους συγκεκριμένα στοιχεία τα οποία μπορεί να έχουν πρόσβαση.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., ο κ. Συντυχάκης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Δούνια (Νόνη) Παναγιώτα, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κατσώτης Χρήστος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε.

Θέλω να πω, ότι τα βασικότερα σημεία του παρόντος σχεδίου νόμου, αναφορικά με τη λειτουργία των διαφόρων επιχειρήσεων του χρηματοπιστωτικού τομέα και την ανακεφαλοποίηση των τραπεζών προβλέπουν, όντως, ένα πολύ περίπλοκο πλέγμα διατάξεων, που εμείς, τουλάχιστον, ως Κ.Κ.Ε. δεν θέλουμε να μπούμε σε τέτοιου είδους ανάλυση. Όχι, γιατί δεν μπορούμε, αλλά θέλουμε να μείνουμε στην ουσία των βασικών επιδιώξεων του σχεδίου νόμου και της ενσωμάτωσης των σχετικών ευρωπαϊκών Οδηγιών στην ελληνική νομοθεσία, που εξετάζει αυτό το σχέδιο νόμου.

Όπως είπε και ο κ. Υπουργός στην προηγούμενη συνεδρίαση της Επιτροπής, το νομοσχέδιο αυτό είναι τεράστιας σημασίας για τη σταθερότητα του τραπεζικού συστήματος και για την προστασία των καταθέσεων του πολίτη. Γι’ αυτό -λέει- θωρακίζουμε τις τράπεζες, το τραπεζικό σύστημα με καλύτερους κανόνες, με καλύτερη εποπτεία, ώστε αυτές οι κρίσεις που περνάει το σύστημα, να είναι όσο το δυνατόν λιγότερο οδυνηρές. Μάλιστα, παραλλήλισε αυτές τις κρίσεις με τους σεισμούς και τις αντισεισμικές κατασκευές που γίνονται, προκειμένου να αποφεύγονται οι τριγμοί και οι όποιες συνέπειες από αυτούς. Μήπως, κάπως έτσι είναι και το τραπεζικό σύστημα; Έτσι δεν είναι, κύριε Υπουργέ; Αυτά είπατε.

Είναι φανερό, ότι υπάρχει μία αγωνία από την πλευρά της Κυβέρνησης και εμείς λέμε για λογαριασμό του κεφαλαίου, διότι οι τράπεζες την περασμένη δεκαετία έλαβαν εκατοντάδες δισεκατομμύρια ευρώ ως «ενέσεις ρευστότητας». Χρήματα που κόπηκαν από μισθούς, συντάξεις, από τα δικαιώματα των λαών της Ευρώπης, τρεις ανακεφαλαιοποιήσεις, 44 δισεκατομμύρια ευρώ, που απλόχερα έκαναν όλες οι Κυβερνήσεις ανεξαιρέτως. Και τώρα, τι λέει; Να πάρουμε κι άλλα μέτρα, για να θωρακιστεί ακόμη περισσότερο το χρηματοπιστωτικό σύστημα στη χώρα, πολύ δε περισσότερο, λαμβάνοντας υπόψη τους κινδύνους και τις ανησυχίες, οι οποίες υπάρχουν, σε ότι αφορά στην πορεία του διεθνούς χρηματοπιστωτικού συστήματος, αλλά και στο πλαίσιο οξύτατων ανταγωνισμών που εκφέρονται, στο πλαίσιο της Ευρωπαϊκής Ένωσης, στο όνομα της προώθησης της ευρωενωσιακής τραπεζικής ενοποίησης, με πρόσχημα τη διασφάλιση των καταθέσεων.

Αλήθεια, «σας έπιασε ο πόνος» να διασφαλίσετε τις καταθέσεις; Ποιες καταθέσεις; Αυτές που «έκαναν φτερά» στο εξωτερικό νόμιμα ή μη νόμιμα; Ποιες καταθέσεις; Αυτές που σήμερα δεν υπάρχουν; Οι λαϊκές αποταμιεύσεις; Για ποιες αποταμιεύσεις μιλάμε, όταν το λαϊκό εισόδημα καθημερινά συρρικνώνεται;

Σκοπός, λοιπόν, της Οδηγίας δεν είναι η προστασία των λαϊκών νοικοκυριών, αλλά η επιβολή ομοιόμορφων κανόνων σε επίπεδο Ευρωπαϊκής Ένωσης, σε ό,τι αφορά στον ανταγωνισμό των τραπεζών και κυρίως την ομαλή λειτουργία της ενιαίας καπιταλιστικής αγοράς της Ε.Ε.. Όχι, όμως, για τους μικροκαταθέτες, αλλά για τους λίγους, για το κεφάλαιο, για τους επιχειρηματικούς ομίλους.

Αυτός είναι ο στόχος. Είναι τα συμφέροντα του τραπεζικού κεφαλαίου, του βιομηχανικού κεφαλαίου. Εντάσσονται σε μία στρατηγική, στη στρατηγική της Ευρωπαϊκής Ένωσης για τη θωράκιση του χρηματοπιστωτικού συστήματος, για να αποφευχθούν κλυδωνισμοί, για να έχει την ικανότητα διαχείρισης κινδύνων, για να ξεπερνάει τα όποια διαχειριστικά ζόρια εμφανίζονται και με αυτόν τον τρόπο να διασφαλίζει υψηλές δανειοδοτήσεις στους επιχειρηματικούς ομίλους σε περιόδους οικονομικής κρίσης, με στόχο την ανάκαμψη του κεφαλαίου και τη διασφάλιση της κερδοφορίας του.

Αυτές οι Οδηγίες δεν αφορούν μόνο την Ευρωπαϊκή Ένωση, ούτε είναι και κάτι το καινούργιο. Αυτή η διαδικασία έχει ξεκινήσει σε διεθνές επίπεδο δεκαετίες πριν. Άλλωστε, υπάρχουν οι κανόνες της Βασιλείας, που κύριο στόχο είχαν τη διασφάλιση των μακροχρόνιων συμφερόντων των μεγαλομετόχων και των επίδοξων επενδυτών. Όσο, λοιπόν, αλήθεια είναι αυτό που λέει το Κ.Κ.Ε., ότι οι τράπεζες υπάρχουν, για να εξυπηρετούν την καπιταλιστική οικονομία, δηλαδή, για λογαριασμό του χρηματοπιστωτικού κεφαλαίου -και αυτή είναι η όλη έννοια της ευρωπαϊκής τραπεζικής ένωσης και της ένωσης των ευρωπαϊκών κεφαλαιαγορών, άλλωστε, μας το επιβεβαίωσε και ο κ. Υπουργός τις προάλλες, επιβεβαιώνοντας την ορθότητα του λόγου μας, ως Κ.Κ.Ε.- άλλο τόσο αλήθεια είναι, ότι η καπιταλιστική ανάπτυξη προϋποθέτει ισχυρό τραπεζικό σύστημα, χωρίς το οποίο είναι αδύνατο να υπάρξουν μεγάλες επενδύσεις. Αυτός είναι, άλλωστε, ο λόγος, για τον οποίο, τόσο οι προηγούμενες κυβερνήσεις, μεταξύ αυτών και του ΣΥΡΙΖΑ, όσο και η σημερινή, παίρνουν όλα αυτά τα μέτρα για την ανάταξη των τραπεζικών ομίλων.

Μην ξεχνάμε ότι πρόκειται για μεγάλες επιχειρήσεις με διακλαδική δραστηριότητα, είτε με τα προγράμματα ανακεφαλαιοποίησης την περίοδο της κρίσης, είτε με τους νόμους για τους πλειστηριασμούς και τις κατασχέσεις που «σφίγγουν κι άλλο τη θηλιά» και σε συνθήκες κρίσης και σε συνθήκες ανάπτυξης. Ανεξάρτητα, λοιπόν, με το αν «η κότα έκανε το αυγό» ή το αντίστροφο, οι εργαζόμενοι και τα λαϊκά στρώματα είναι αυτοί που συνεχίζουν να πληρώνουν με «θυσίες» δίχως τέλος την ενίσχυση των τραπεζών και την καπιταλιστική ανάπτυξη. Είναι αυτοί που πλήρωσαν την κρίση, σε τελική ανάλυση.

Το Σχέδιο «Ηρακλής», που γίνεται ακόμη κουβέντα, μετά από τόσο χρονικό διάστημα που έχει έρθει εδώ και ψηφίστηκε, για τη διαχείριση των λεγόμενων «κόκκινων» δανείων, «ακρογωνιαίος λίθος» του οποίου είναι η άρση ακόμη και της σημερινής στοιχειώδους προστασίας της πρώτης κατοικίας, συνίσταται στην πώληση μεγάλου μέρους των «κόκκινων» δανείων από τις τράπεζες, ώστε να ελαφρύνουν τους ισολογισμούς τους, σε εταιρίες ειδικού σκοπού που θα αναλάβουν στη συνέχεια να διαχειριστούν τα δάνεια και να διασφαλίσουν την απόδοση των δανείων, είτε βγάζοντας στο «σφυρί» την υποθήκη που συνοδεύει το δάνειο, είτε εξαναγκάζοντας τον δανειολήπτη σε αποπληρωμή μεγάλου μέρους του δανείου.

Σημειωτέον, βέβαια, οι εταιρείες που θα αναλάβουν τη διαχείριση των «κόκκινων» δανείων έχουν, ήδη, πάρει θέση στην ελληνική τραπεζική αγορά, μετά και την απόφαση της προηγούμενης Κυβέρνησης του ΣΥΡΙΖΑ -και να μην κάνει το κορόιδο ο ΣΥΡΙΖΑ σε αυτό- να επιτρέψει τη λειτουργία τους, για να αναλάβουν μεγάλα και προσοδοφόρα πακέτα δανείων. Δηηλαδή, «με έναν σμπάρο δύο τρυγόνια». Αφενός, οι αγοραστές των δανείων προσφέρουν καινούργιο κεφάλαιο, που μπορεί να ενισχύσει τη θέση των τραπεζών, αφετέρου, μεταφέρει τη δυσχέρεια για την αντιλαϊκή διαχείριση των «κόκκινων» δανείων μακριά και έξω από τις τράπεζες.

Η βαθύτερη, λοιπόν, αιτία των «κόκκινων» δανείων είναι η εκδήλωση της κρίσης, η καταστροφή του κεφαλαίου που φέρνει περιοδικά ο ίδιος καπιταλισμός.

Κυρίες και κύριοι, ο κορονοϊός ήταν η αιτία για να αποκαλυφθεί η βαριά «ασθένεια» του καπιταλιστικού συστήματος, το οποίο έχει μπει σε μία ακόμη βαθύτερη κρίση, μεγαλύτερη, ίσως, και από αυτή που ζήσαμε τα τελευταία δέκα, δώδεκα χρόνια. Η επιδείνωση της παγκόσμιας οικονομίας εξαπλώνεται, ταχέως, όπως και ο ιός. Οι χρηματιστηριακές μετοχές υποχωρούν. Η περιβόητη ανάπτυξη καταρρέει. Οι κεντρικές τράπεζες έχουν παγιδευτεί και οι κυβερνήσεις δεν μπορούν, ουσιαστικά, να τις βοηθήσουν.

Η βαθιά ύφεση στις μεγαλύτερες, παγκοσμίως, οικονομίες έχει ανεβάσει το χρέος τους στα υψηλότερα επίπεδα για τα τελευταία 150 χρόνια. Ο κίνδυνος για τον λαό δεν περιορίζεται μόνο στην πανδημία, όπως θέλει να μας λέει η Κυβέρνηση της Νέας Δημοκρατίας και κρύβουν και τα υπόλοιπα Κόμματα που στηρίζουν το καπιταλιστικό σύστημα. Αφορά το μεγάλο «κύμα» φτώχειας, ανεργίας και «κατεδάφισης» εργατικών δικαιωμάτων που φέρνει η ολομέτωπη επίθεση του κεφαλαίου στο έδαφος αυτής της νέας κρίσης, την οποία, ήδη, βιώνουμε. Μάλιστα, όλοι οι σημαντικοί ιμπεριαλιστικοί οργανισμοί, όπως είναι ο ΟΟΣΑ, το Διεθνές Νομισματικό Ταμείο, κ.λπ., προβλέπουν, πλέον, ότι το βάθος και η διάρκεια της νέας κρίσης θα είναι μεγαλύτερη από αυτή που ζήσαμε πιο μπροστά.

Οι διεθνείς εξελίξεις είναι ραγδαίες. Το μέλλον της Ευρωζώνης γίνεται, όλο και πιο αβέβαιο. Αυτά τα λίκνα του καπιταλισμού, οι Ηνωμένες Πολιτείες Αμερικής και η Ευρωπαϊκή Ένωση, χάνουν πολύ γρήγορα τη λάμψη τους, με πολύ χαρακτηριστικό το παράδειγμα των «εγκληματικών» ελλείψεων στο σύστημα της δημόσιας υγείας. Πολλές αστικές πολιτικές δυνάμεις προβάλλουν σήμερα νέες σωτήριες λύσεις, γιατί γνωρίζουν ότι θα αυξηθεί η λαϊκή δυσαρέσκεια στο μέλλον. Προσπαθούν να μας πείσουν ότι θα μας σώσει η μεγαλύτερη κρατική παρέμβαση, η επιστροφή, δηλαδή, στον κεϋνσιανισμό, τα ευρωομόλογα της Ευρωπαϊκής Ένωσης. Όμως, όλα αυτά τα «μπαζούκας» των κυβερνήσεων και των κεντρικών τραπεζών έχουν μετατραπεί πολύ γρήγορα σε «νεροπίστολα» που αδυνατούν να ανακόψουν την εκδήλωση της νέας διεθνούς κρίσης ή ακόμα και αν την ανακόψουν, θα είναι και πάλι προσωρινή.

Η ιστορική πείρα της μεγάλης κρίσης του 1973-1975 και η σύγχρονη εμπειρία επιβεβαιώνουν, ότι η κεϋνσιανή διαχείριση, η κρατική ενίσχυση της συνολικής ζήτησης και των επενδύσεων δεν μπορεί να εξαλείψει την περιοδική εκδήλωση της κρίσης της καπιταλιστικής οικονομίας. Η πανδημία του κορονοϊού δεν δημιούργησε, επιτάχυνε δραματικά αυτή την πορεία προς την κρίση και στη χώρα μας, αλλά και στην ευρωζώνη. Τομείς, όπως ο τουρισμός, η ναυτιλία, οι μεταφορές, οι εξαγωγές στην Ευρωπαϊκή Ένωση, στους οποίους στηρίζεται, σε πολύ μεγάλο βαθμό, η ελληνική οικονομία, δέχεται σήμερα σοβαρότατο πλήγμα. Αυτό το «φάρμακο» το θαυματουργό της εξωστρέφειας και της ενίσχυσης των κλάδων με συγκριτικό πλεονέκτημα ανταγωνιστικότητας που πρόβαλαν επίμονα όλα τα αστικά κόμματα, ο Σύνδεσμος Ελλήνων Βιομηχάνων, η Τράπεζα της Ελλάδος, μετατρέπεται τώρα σε πραγματικό «δηλητήριο».

Η επιβολή του απλήρωτου δεκάωρου, μέσω της διευθέτησης του χρόνου εργασίας και η κατάργηση του οκτάωρου, η απλήρωτη εργασία, συνολικά ο εργασιακός μεσαίωνας, το «χτύπημα» της απεργίας και της συνδικαλιστικής δράσης, γίνονται ο «κράχτης» για την προσέλκυση των επενδύσεων.

Όλα, λοιπόν, για τους επενδυτές. Αυτός είναι ο οδικός χάρτης της κυβέρνησης που μαζί με το Ταμείο Ανάκαμψης ανοίγει τις νέες προοπτικές για τους επιχειρηματικούς ομίλους στη μετά πανδημία εποχή. Όσο για τις καλές και πληρωμένες δουλειές στους εργαζόμενους και ανέργους, όσο και αν πασχίζει η κυβερνητική προπαγάνδα, δεν πείθει κανέναν, απολύτως, διότι η πραγματικότητα είναι εντελώς διαφορετική και υπαρκτή, καθώς τη ζουν οι ίδιοι οι εργαζόμενοι. Άλλωστε, θα το διαπιστώσετε, κύριε Υπουργέ, πολύ σύντομα, από την υποδοχή που θα κάνουν στο νομοσχέδιο οι εργάτες, γιατί αποτελεί αιτία «πολέμου». Τα περισσότερα αντιλαϊκά μέτρα που πήρατε ήρθαν για να μείνουν και εσείς και η προηγούμενη Κυβέρνηση. Δεν μπορούν να αποτρέψουν την εκδήλωση της κρίσης. Έρχονται να θωρακίσουν το σύστημα, για να στηριχθεί στη συνέχεια η προσπάθεια της ανάκαμψης των κερδών τους.

Ο ΣΥΡΙΖΑ, όπως και το Κίνημα Αλλαγής και το ΜέΡΑ25, κατά την άποψή μας, κάνουν «κάλπικη» αντιπολίτευση. Δεν αμφισβητούν την ταξική αντιλαϊκή κατεύθυνση των μέτρων για τη στήριξη του κεφαλαίου. Άλλωστε, δεν είναι τυχαίο, ότι ο ΣΥΡΙΖΑ ζητά από τον λαό ένα διαρκές μορατόριουμ και μία αποδοχή της πολιτικής που θέτει σε κίνδυνο την ίδια του τη ζωή. Επιχειρεί με αφορμή τα δισεκατομμύρια του Ταμείου Ανάκαμψης να καλλιεργήσει «κάλπικες» προσδοκίες, ότι τα κονδύλια που πληρώνουν οι λαοί και πηγαίνουν συστημένα στους επιχειρηματικούς ομίλους με επιπλέον μπόνους και όρο την προώθηση αυτών των αντιλαϊκών αναδιαρθρώσεων, θα μπορούσαν, τάχα, να αξιοποιηθούν προς όφελος του λαού.

Ούτως ή άλλως, έτσι όπως έχουν έρθει τα πράγματα εδώ και δύο χρόνια, τόσο η ηγεσία του ΣΥΡΙΖΑ, όσο και το ΚΙΝΑΛ, βρίσκονται, ήδη, σε ένα μορατόριουμ με την Κυβέρνηση, ενώ το ίδιο πράττουν, σε ρόλο ακολούθου, και η Ελληνική Λύση και το ΜέΡΑ25. Αρκεί να δούμε λίγο αυτά τα Κόμματα πόσα κυβερνητικά νομοσχέδια έχουν ψηφίσει. Αρκεί να θυμηθεί κάποιος την πρόταση του κ. Βαρουφάκη για το Σχέδιο «Ηρακλής». Εμφανιζόμενος ως «λαγός» των fund, προτείνοντας την απαλλαγή των τραπεζών από τα «κόκκινα» δάνεια, μεταφέροντάς τα σε μία δημόσια εταιρεία, για να επωμιστούν τη διαχείριση αυτών των «κόκκινων» δανείων», είτε οι φορολογούμενοι, είτε οι δανειολήπτες, διατηρώντας, όμως, πάντα τη «θηλιά», ενώ και οι τράπεζες θα είναι απαλλαγμένες από τα «κόκκινα» δάνεια με αυτόν τον τρόπο.

Γιατί, άραγε, σήμερα ο εργαζόμενος, αντί να δουλεύει για λιγότερες ώρες με καλύτερο επίπεδο δικαιωμάτων ζωής, μεροκάματου, μισθού, όπως αντιστοιχεί στον 21ο αιώνα, το ωράριο να γυρνάει πίσω στο 1920; Γιατί αυτός ο λαός να μην έχει ένα αποκλειστικά δημόσιο σύστημα υγείας, ανεπτυγμένο, πλήρως στελεχωμένο, την πρωτοβάθμια φροντίδα υγείας στα δημόσια νοσοκομεία; Γιατί να μην μπορεί να είναι προστατευμένος με σύγχρονα ολοκληρωμένα έργα προστασίας από φυσικές καταστροφές; Μόνο να «πνίγεται» τον χειμώνα και να «καίγεται» το καλοκαίρι; Ο καθένας μπορεί να βγάλει πολύ εύλογα τα συμπεράσματά του, διότι, απλά, στον καπιταλισμό οι λαϊκές ανάγκες δεν μπορούν να συμβιβαστούν με το καπιταλιστικό κέρδος. Είναι φανερό αυτό.

Εμείς ως Κ.Κ.Ε, στο Ευρωπαϊκό Κοινοβούλιο, είχαμε καταψηφίσει αυτές τις δύο Οδηγίες που πραγματεύεται το σημερινό νομοσχέδιο, το 2019. Το Κ.Κ.Ε. έχει αντιταχθεί και αντιτάσσεται σε αυτές τις «ληστρικές» εξυγιάνσεις και επαναλαμβάνουμε, ότι αυτό που προέχει να διασφαλιστεί είναι οι μικροκαταθέτες, το δημόσιο και μετά όλοι οι υπόλοιποι και όχι αντίστροφα. Πρώτα οι τράπεζες, οι μεγάλες επιχειρήσεις και μετά οι εργαζόμενοι.

Θα σας θυμίσω ένα παλιό ξεπερασμένο και «γκεμπελίστικο» σλόγκαν. Ότι «θα έρθουν οι κομμουνιστές και θα σας πάρουν τα σπίτια». Ποιος τα παίρνει σήμερα τα σπίτια; Ο καπιταλισμός, οι τράπεζες, αυτοί, δηλαδή, που στηρίζετε, θεωρώντας τις ως τις «ιερές αγελάδες» του συστήματος. Τα ίδια ψέματα λέτε και σήμερα για το οκτάωρο, αυτά που λέει ο κ. Χατζηδάκης, ότι είναι εξασφαλισμένο και δεν ανατρέπεται. Κυβερνητικά ψέματα για τις ανατροπές του αιώνα. Αυτή είναι η πολιτική που ασκείτε.

Δεν πρόκειται οι εργαζόμενοι να σας το επιτρέψουν. Δεν τους ενδιαφέρει η διάσωση των τραπεζών, τους ενδιαφέρει η διάσωση της ζωής τους. Τους ενδιαφέρει το μεροκάματο, ο «ιδρώτας» και το «αίμα» που έχουν «χύσει», για να φτιάξουν την περιουσία τους, τα σπίτια τους, τις οικογένειές τους, να τα διατηρήσουν. Να ζουν μία ζωή με αξιοπρέπεια και αυτό θα το κάνουν πάντα και με τη στήριξη του Κομμουνιστικού Κόμματος Ελλάδας στους δρόμους του αγώνα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Ενόψει του ανοίγματος του τουρισμού φέτος, ο οποίος αποτελεί και τη «ναυαρχίδα» της ελληνικής οικονομίας, θα ήθελα να κάνω μερικές επισημάνσεις. Αναφέρατε, κύριε Υφυπουργέ, προηγουμένως, ότι στηρίχθηκαν με το Ταμείο Εγγυοδοσίας οι επιχειρήσεις. Τώρα, όμως, αρχίζετε να ζητάτε τα χρήματα αυτά πίσω, τα οποία είναι πολύ πρόσκαιρα και δεν θα μπορέσει κανείς να τα επιστρέψει, αυτή τη στιγμή, τουλάχιστον.

Εμείς, ως ΜέΡΑ25, γνωρίζετε πολύ καλά, θεωρούμε ότι αυτά τα χρέη που δημιουργήθηκαν μέσα στην πανδημία στις εφορίες, στις τράπεζες, στα ασφαλιστικά ταμεία, κανονικά πρέπει να διαγραφούν.

Ένα άλλο θέμα είναι η αναστολή πληρωμής εξόφλησης των μεταχρονολογημένων επιταγών. Δώσατε αυτές τις ενισχύσεις και από την άλλη μεριά, αυτοί που πήραν τις ενισχύσεις, πολλοί από αυτούς δεν πλήρωσαν τις μεταχρονολογημένες επιταγές που είχαν εκδώσει. Αυτό δημιουργεί στο εμπόριο ένα τεράστιο πρόβλημα, καθώς, ουσιαστικά, βοηθάει τους μεγάλους και καθόλου τους μικρομεσαίους που έχουν τις επιταγές στα χέρια τους και δεν έχουν καμία ρευστότητα.

Ένα άλλο θέμα είναι ότι τα ξενοδοχεία που άνοιξαν πέρυσι και οι επιχειρήσεις γενικά και αυτές που δεν άνοιξαν, με τον ίδιο τρόπο στηρίχθηκαν. Πιστεύουμε ότι δεν είναι σωστό, διότι αυτοί που λειτούργησαν το έκαναν και με κίνδυνο της υγείας τους, των εργαζομένων και της επιχείρησης να κάνει ζημιές, ενώ οι άλλοι που δεν άνοιξαν δεν έπαθαν τίποτε. Και οι δύο στηρίχθηκαν με τον ίδιο τρόπο. Το θεωρούμε λίγο ανορθόδοξο.

Επίσης, οι εμβολιασμοί πρέπει να γίνουν άμεσα, διότι λέτε, ότι ανοίγετε στις 15 Μαΐου τον τουρισμό και την είσοδο στη χώρα. Εμβολιασμοί άμεσα και κατά προτεραιότητα στις πύλες εισόδου, στα αεροδρόμια, στα λιμάνια, σε αυτούς που ασχολούνται με τον τουρισμό άμεσα.

Ένα άλλο θέμα που επηρεάζει, είναι οι συλλογικές συμβάσεις εργασίας που κανονικά πρέπει να τηρούνται απ’ όλους και συνεχώς, διότι αν δεν τηρούνται οι συλλογικές συμβάσεις εργασίας, δημιουργούν αθέμιτο ανταγωνισμό, «μαύρη» εργασία, αδήλωτα έσοδα και καταστροφή και των εργαζομένων και των επιχειρήσεων.

Τέλος, θα έπρεπε, τόσο καιρό, το κράτος και η Πολιτεία να έχει κάνει δημόσιες επενδύσεις στα αεροδρόμια, στα λιμάνια, στους δρόμους, στους βιολογικούς καθαρισμούς, στα έργα οδικής σήμανσης. Είναι ανεπίτρεπτο να έχουμε κλείσει ουσιαστικά ενάμιση χρόνο, λόγω πανδημίας, την οικονομία και να μην έχει γίνει καμία τέτοια ενέργεια.

Σε ότι αφορά στην ενσωμάτωση των δύο αυτών Οδηγιών είναι, άκρως, τεχνικά θέματα, όπως είπατε, και συμφωνούμε απόλυτα με τον κ. Υφυπουργό. Αναφερθήκατε στην τραπεζική ενοποίηση της Ευρώπης και ότι είναι μία πολύ σοβαρή υπόθεση της ευρωπαϊκής τραπεζικής ένωσης, για να την αφήσουμε μόνο στους τραπεζίτες. Όμως, δυστυχώς, εκεί έχει μείνει μόνο. Εάν ήταν θέμα του ευρωπαίου πολίτη, έπρεπε να έχει γίνει μία ευρωπαϊκή ένωση, πολιτική ένωση, μία σωστή ένωση. Επομένως, πάμε ανάποδα, πάμε να φτιάξουμε πρώτα το τραπεζικό σύστημα και ύστερα την πολιτική ένωση. Αυτό δημιουργεί όλα αυτά τα θέματα που έχουμε να αντιμετωπίσουμε σήμερα.

Οι τράπεζες είναι η αιτία του προβλήματος σε αυτή την υπόθεση, διότι δεν υπάρχει πολιτική βούληση, δεν υπάρχει πολιτική ενοποίηση στην Ευρώπη. Αυτό το αναδεικνύουμε, ως ΜέΡΑ25 και γι’ αυτό ακριβώς αγωνιζόμαστε και πανευρωπαϊκά και στην Ελλάδα.

Επειδή σε αυτές τις διατάξεις κομβικό ρόλο παίζει η Ευρωπαϊκή Κεντρική Τράπεζα και η Τράπεζα της Ελλάδος, θα ήθελα να κάνω μία μικρή αναδρομή στο παρελθόν. Λίγα χρόνια μετά τη Μικρασιατική καταστροφή και μετά το τέλος του Α΄ Παγκοσμίου Πολέμου, η Ελλάδα περνούσε μία βαθιά κοινωνική, οικονομική και πολιτική κρίση. Η κοινωνία των εθνών τότε, κάτι αντίστοιχο με τη σημερινή Ευρωπαϊκή Ένωση, μέλος της οποίας ήταν και η Ελλάδα τότε, θεωρούσε ασύμβατο η τράπεζα μιας χώρας που έχει το εκδοτικό προνόμιο, δηλαδή, να τυπώνει χρήμα, να ασκεί ταυτόχρονα και εμπορική δραστηριότητα.

Ζητήθηκε, λοιπόν, τότε από την ελληνική κυβέρνηση, να σταματήσει η Εθνική Τράπεζα της Ελλάδος, που εκτύπωνε μέχρι τότε τα χαρτονομίσματα, να είναι ταυτόχρονα και εμπορική. Η ελληνική κυβέρνηση, τελικά, αποφάσισε τότε, ακριβώς, το αντίστροφο. Δηλαδή, να ιδρυθεί μία νέα τράπεζα, στην οποία θα μεταφερόταν, τόσο το εκδοτικό προνόμιο, όσο και όλες οι υπηρεσίες και τα λογιστικά μεγέθη που απέρρεαν από τη δραστηριότητα αυτή.

Η Τράπεζα της Ελλάδος, λοιπόν, ιδρύθηκε το 1927, επί προεδρίας της Δημοκρατίας του Παύλου Κουντουριώτη και Πρωθυπουργίας του Αλέξανδρου Ζαΐμη. Με βάση το άρθρο 4, του από 15/9/1927 Πρωτοκόλλου της Γενεύης, το οποίο υπεγράφη μεταξύ των Κυβερνήσεων Γαλλίας, Μεγάλης Βρετανίας και Ιταλίας αφενός και της Κυβέρνησης της Ελλάδος, αφετέρου, για την έγκριση ενός δανείου 9 εκατομμυρίων στερλινών. Από τότε έχουμε μνημόνια. Από τότε έχουμε τις επιβολές των ξένων Μεγάλων Δυνάμεων, μέσω της Τραπέζης της Ελλάδος στην Ελλάδα.

Σύμφωνα, λοιπόν, με το Καταστατικό της Τραπέζης της Ελλάδος, στις 27 Οκτωβρίου 1927, υπεγράφη στην Αθήνα, μεταξύ του ελληνικού δημοσίου και της Εθνικής Τράπεζας της Ελλάδος, η σύμβαση περί παραίτησης της Εθνικής Τράπεζας της Ελλάδος από το προνόμιο έκδοσης τραπεζικών γραμματίων και περί συστάσεως νέας τραπέζης, υπό την επωνυμία Τράπεζα της Ελλάδος.

Στο άρθρο 1 του Καταστατικού της, οριζόταν ως διάρκεια, πριν από το 1990, πήγε το 2000 ως επέκταση, το 2020 τώρα και τελευταία, η διάρκεια της Τράπεζας ορίζεται μέχρι το 2050.

Στο άρθρο 48 του Καταστατικού της Τραπέζης της Ελλάδος, αναφέρεται, ότι ούτε στο κεντρικό κατάστημα, ούτε σε υποκατάστημα αυτής, δικαιούται αντιπρόσωπος του δημοσίου να ερευνά τα βιβλία της Τραπέζης. Ο Πρωθυπουργός του Καναδά το 1935, ο Μακένζι Κινγκ είχε αναφέρει, ότι «άπαξ ένα έθνος εκχωρήσει τον έλεγχο του νομίσματος και της πίστωσης, δεν έχει σημασία ποιος θεσπίζει τους νόμους του κράτους, μέχρι να επανέλθει ο έλεγχος της έκδοσης χαρτονομίσματος και της πίστωσης στην κυβέρνηση και αναγνωριστεί ως η πιο περίοπτη και ιερή ευθύνη, όλες οι συζητήσεις για εθνική κυριαρχία του κοινοβουλίου και της Δημοκρατίας είναι ανώφελες και μάταιες».

Η Ελλάδα, ως μέλος της ευρωζώνης, εγείρονται κάποια σοβαρά ερωτήματα, αναφορικά με τη διαχείριση της νομισματικής και πιστωτικής πολιτικής της χώρας, αφού ασκείται, πλέον, σύμφωνα με τις κατευθυντήριες γραμμές και τις διοικητικές οδηγίες ενός αλλότριου οργανισμού, της Ευρωπαϊκής Κεντρικής Τράπεζας, που αρνείται πεισματικά, μέχρι και σήμερα, παρά τις αλλεπάλληλες κρούσεις, να δώσει στη δημοσιότητα τις λεπτομέρειες της φαύλης διαπραγμάτευσης του περιβόητου swap της Goldman Sachs και της ελληνικής Κυβέρνησης του 2001, με την ανταλλαγή του δημοσίου χρέους, για να εισέλθουμε κανονικά στη ζώνη του ευρώ.

Ένα δεύτερο ερώτημα, που θα έπρεπε, ήδη, να έχει απαντηθεί, αφορά στον γρίφο πώς μπορεί το περίβλημα της επωνυμίας «Τράπεζα της Ελλάδας», μιας, κατεξοχήν, πολυμετοχικής Ανώνυμης Εταιρείας, με το 92% των κρυφών μετόχων να χαράσσει την νομισματική πολιτική, να κατέχει και να διαχειρίζεται τον χρηματικό πλούτο της χώρας και επιπλέον, να ασκεί την εποπτεία των πιστωτικών ιδρυμάτων και να ενεργεί ως ταμίας και εντολοδόχος του ελληνικού δημοσίου. Πώς είναι δυνατόν, η «αμφίεση» ως κρατικού φορέα, ενός, κατεξοχήν, ιδιωτικού οργανισμού, όπου η συντριπτική πλειοψηφία του μετοχικού κεφαλαίου ανήκει σε ιδιωτικά κεφάλαια κεκαλυμμένα, με τον «μανδύα» μυστικότητας, να φροντίζει για το δημόσιο συμφέρον;

Υπάρχει, λοιπόν, το εξής παράδοξο ή οξύμωρο. Από τη μία μεριά, ασκεί η Τράπεζα της Ελλάδας νομισματική πολιτική και ελέγχει το χρηματοπιστωτικό σύστημα, ενώ από την άλλη ασκεί εμπορική λειτουργία και επιδιώκει το κέρδος. Απλώς, ως ιστορική υπενθύμιση, η Bank of Canada, το 1934 όταν ιδρύθηκε, το καταστατικό της όριζε ότι η κατοχή του μετοχικού της κεφαλαίου πρέπει να ανήκει στον ιδιωτικό τομέα. Σύντομα, όμως, οι Καναδοί συνειδητοποίησαν, ότι η χώρα τους «έπεσε δέσμια» στα «καπρίτσια» των εμπορικών τραπεζών που τα συμφέροντά τους ταυτίζονται με τη μεγιστοποίηση του κέρδους. Έτσι, σύντομα, έδωσαν τέλος στην περιπέτεια τους και στην παρωδία της άσκησης της νομισματικής πολιτικής από ιδιωτικούς οργανισμούς. Γι’ αυτό το 1938 εθνικοποίησαν, πλήρως, την Τράπεζα του Καναδά με το μετοχικό κεφάλαιο να ανήκει 100% στο Υπουργείο Οικονομικών. Παρομοίως, έπραξε και η Τράπεζα της Αγγλίας το 1946 και εθνικοποίησε την περίφημη Bank of England που αποτέλεσε τον «ακρογωνιαίο λίθο» του αγγλοσαξονικού μοντέλου.

Σε ότι αφορά στην περίπτωση της οδυνηρής χρεοκοπίας της χώρας μας, σημαντικό ρόλο και την ευθύνη στη σημερινή οικονομική «συντριβή» την επωμίζεται και η Τράπεζα της Ελλάδας, η οποία διατέλεσε άσχημα το εποπτικό της καθήκον, επί των πιστωτικών ιδρυμάτων και αυτό διότι η αναποτελεσματική εποπτεία της αύξησε τη φερεγγυότητα του τραπεζικού συστήματος, με αποτέλεσμα να χρησιμοποιηθεί ως «δίχτυ διάσωσης» του, ήδη, διάτρητου, από τα υπερβολικά κέρδη, δίχτυ του δημοσίου, μετατοπίζοντας κολοσσιαίες ζημίες στον προϋπολογισμό του κράτους. Συνηγόρησε, επίσης, υπέρ των μνημονίων, ενώ γνώριζε ότι μία τέτοια συναίνεση θα έθετε σύσσωμο τον ελληνικό λαό «ως βορά στα νύχια» της τοκογλυφίας.

Κύριε Υφυπουργέ, αναφέρατε ότι οι τράπεζες δεν είναι μέρος του προβλήματος στην προηγούμενη συνεδρίαση στις 22 Απριλίου για την πανδημία. Ασφαλώς, δεν δημιούργησαν οι τράπεζες την πανδημία, αλλά οι τράπεζες επέτειναν την πανδημία. Είπαμε, προηγουμένως, για τη διακράτηση της ρευστότητας, όπως, επίσης, η Πρόεδρος της Ευρωπαϊκής Κεντρικής Τράπεζας, από την αρχή, είχε πει σε όλους και στην Ελλάδα «κάνετε πολύ λίγα και πολύ αργά».

Είπατε για τον αντισεισμικό μηχανισμό για το τραπεζικό σύστημα να αποσβένει τους «σεισμούς». Η Ευρωπαϊκή Κεντρική Τράπεζα, η Κεντρική Τράπεζα της Ευρωπαϊκής Ένωσης, μιας Ένωσης χωρίς πολιτική ενοποίηση. Αν δεν υπάρχει αυτό, το σαθρό αυτό κατασκεύασμα μπορεί πάντοτε να «καταρρεύσει», αν δεν το μεταλλάξουμε εμείς. Και πρέπει να το κάνουμε, πριν «καταρρεύσει» άναρχα.

Σε ότι αφορά στο Ταμείο Ανάκαμψης, ο στόχος πανευρωπαϊκά θα έπρεπε να είναι αυτό το ευρωομόλογο, αλλά πάλι οι συμβιβασμοί, μεταξύ Γερμανίας και Γαλλίας, μάς έφεραν το Ταμείο Ανάκαμψης. Το ευρωομόλογο ήταν ευκαιρία να γίνει μέσα στην πανδημία, για να μοιράσει το κόστος αυτό πανευρωπαϊκά σε όλα τα κράτη και όχι στο καθένα ξεχωριστά.

Σε ότι αφορά τον τρίτο πυλώνα, που είναι υπό κατασκευή, έπρεπε να είναι ο πρώτος πυλώνας.

Ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Έχουμε ολοκληρώσει με τους Εισηγητές και Ειδικούς Αγορητές και περνάμε στους συναδέλφους.

Τον λόγο έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε. Χρόνια πολλά σε όλους.

Θα ξεκινήσω με δύο - τρεις παρατηρήσεις, πριν μπω στο θέμα που συζητάμε σήμερα. Στη συνεδρίαση που έγινε στην Πορτογαλία, η Ευρώπη έχασε μία μεγάλη ευκαιρία, ηθική περισσότερο, να τοποθετηθεί υπέρ της αναστολής ή έστω στην αρχή της μείωσης του χρόνου ισχύος των πατεντών και σε ότι αφορά στα εμβόλια και σε ότι αφορά τα πρωτότυπα φάρμακα, δεδομένου ότι είναι, πλέον, αποδεδειγμένο και αποδεικνύεται καθημερινά, ότι τα χρήματα που έχουν επενδυθεί στις διάφορες έρευνες, είναι χρήματα του φορολογούμενου πολίτη, τα οποία έχουν δοθεί, δια μέσω των πανεπιστημίων και των επιστημονικών ινστιτούτων των επιστημονικών.

Η Αμερική, με μία και μόνο δήλωση, έχει κερδίσει ένα πελώριο ηθικό κεφάλαιο, έστω και αν δεν γίνει κάτι σε ότι αφορά την υπόθεση των πατεντών. Απλώς και μόνο από μία τοποθέτηση, μέσα από την οποία εκδηλώνεται η αλληλεγγύη σε όλους τους λαούς και αναγνωρίζεται η μεγάλη καταστροφή που θα επέλθει στο παγκόσμιο διεθνές εμπόριο από την καθυστέρηση εμβολιασμού των υπολοίπων λαών.

Άκουσα με πολλή προσοχή τις τοποθετήσεις και την τοποθέτηση του κ. Υπουργού. Πράγματι, οι Δημοκρατίες οφείλουν κάθε φορά, με βάση τις εξελίξεις που υπάρχουν και στον τομέα της οικονομίας, να θωρακίζουν το τραπεζικό σύστημα, το οποίο, πράγματι, όλοι αναγνωρίζουμε, ότι αποτελεί έναν ισχυρό πυλώνα ανάπτυξης των οικονομιών των χωρών.

Όμως, όλα αυτά τα χρόνια, ζήσαμε την οικονομική κρίση στην Ευρώπη. Έχει, επανειλημμένως, συζητηθεί πώς μπορεί να υπάρξει σύγκλιση, όταν υπάρχει απόκλιση στον τομέα των επιτοκίων των δανείων, δηλαδή, του τραπεζικού συστήματος. Πώς μπορεί, δηλαδή, μία επιχείρηση στον νότο, που δανείζεται με 5%, 6%, 7%, 8%, πολλές φορές και 10%, να ανταγωνιστεί τις οικονομίες των βορείων χωρών; Η Ευρώπη που θα έπρεπε με πολύ αποφασιστικό τρόπο να προχωρήσει σε τέτοιου είδους κρίσιμα ζητήματα, όπως είναι η ενοποίηση του τραπεζικού συστήματος, για να εξασφαλίσει ίδιους όρους ανταγωνισμού στον Νότο και τον Βορρά, για να εξασφαλίσει και να εγγυηθεί τις καταθέσεις των ευρωπαίων πολιτών, καθυστερεί αδικαιολόγητα, όπως καθυστερείται και η στοιχειώδης αύξηση των ιδίων πόρων. Βλέπουμε, κύριε Πρόεδρε, στην Αμερική, να ξοδεύονται δύο τρισεκατομμύρια για τη συμβολή των Ηνωμένων Πολιτειών στην ανάπτυξη και η Ευρώπη να έχει περιοριστεί στα 700 δισεκατομμύρια, όταν η Ευρώπη είναι διπλάσιος, περίπου, πληθυσμός από αυτόν των Ηνωμένων Πολιτειών.

Κύριε Πρόεδρε, από τα χρόνια που στην Κυβέρνηση ήταν ο κ. Καραμανλής με τον κ. Αλογοσκούφη, θυμάμαι ως Βουλευτής, ότι όλες οι κυβερνήσεις είχαν ψηφίσει και είχαν εγκρίνει, εκτός από τις ανακεφαλαιοποιήσεις, εγγυήσεις για το τραπεζικό σύστημα. Μάλιστα, ορισμένες φορές, είχαν περιληφθεί σε αυτές τις ψηφοφορίες, έπειτα από αντιδράσεις των Βουλευτών, ρήτρες ως ένα ποσοστό από αυτά τα χρήματα των εγγυήσεων που ελάμβαναν οι τράπεζες, να απευθυνθούν στην πραγματική οικονομία. Γιατί θέλετε τώρα να πιστέψουμε, ότι τώρα κάτι έχει αλλάξει, όταν και σήμερα έχουμε υπόψη μας, ότι αρκετά δισεκατομμύρια έχουν αυξήσει τις καταθέσεις από χρήματα των Ελλήνων πολιτών;

Παράλληλα, υπάρχει η ρευστότητα από την Ευρωπαϊκή Κεντρική Τράπεζα και ακούμε τον κ. Μίχαλο, τον κ. Καββαθά, τον κ. Χατζηθεοδοσίου να εκδηλώνουν με πολύ έντονο τρόπο την αγωνία τους, για το τι μέλλει γενέσθαι για τις 800.000 ελληνικές μικρομεσαίες επιχειρήσεις. Δεν έχω καμία αντίρρηση, κύριε Υπουργέ, να υποστηριχθούν και οι μεγάλες επιχειρήσεις, αλλά όσοι «παρεπιδημούμε στην ελληνική Ιερουσαλήμ», γνωρίζουμε πάρα πολύ καλά, ότι η «σπονδυλική στήλη» της ελληνικής οικονομίας είναι οι μικρομεσαίες επιχειρήσεις. Όλοι γνωρίζουμε, αν θέλουμε να είμαστε πραγματιστές, ότι η μείωση της ανεργίας μπορεί να επέλθει, αν αυτές οι επιχειρήσεις επιβιώσουν και αναπτυχθούν. Είναι άλλωστε και στην ιδιοσυγκρασία του Έλληνα να διευθύνει και να έχει στην ιδιοκτησία του μία μικρή επιχείρηση. Είναι κάτι που γνώρισα και ως Υπουργός Ναυτιλίας, κύριε Υπουργέ. Πώς εξηγείται, δηλαδή, οι Έλληνες εφοπλιστές να έχουν τόση μεγάλη επιτυχία στη ναυτιλία; Γιατί είναι οικογενειακές επιχειρήσεις, σε σχέση με αυτό που έγινε στη Γερμανία και που οδήγησε πάρα πολλούς επενδυτές στην καταστροφή. Αυτό σημαίνει, λοιπόν, ότι πρέπει να στηριχθούν οι μικρομεσαίες ελληνικές επιχειρήσεις.

Άκουσα την εκπρόσωπο της Τραπέζης της Ελλάδος, την κυρία Gibson, να λέει ότι το παρόν σχέδιο νόμου δεν εμποδίζει τη στήριξη της πραγματικής οικονομίας. Το ζητούμενο δεν είναι αυτό. Το ζητούμενο είναι, κύριε Υπουργέ, το νομοσχέδιο, με κάποιον τρόπο, να στηρίζει την πραγματική οικονομία και κατά κάποιον τρόπο να πιέσει αποτελεσματικά το τραπεζικό σύστημα να ορίσει καινούργια κριτήρια, με τα οποία, τουλάχιστον, θα πρέπει να απορρίπτεται ένα αίτημα από μία μικρομεσαία επιχείρηση, όταν τεκμηριωμένα θα έχει αποδειχθεί, ότι αυτή η επιχείρηση δεν είναι βιώσιμη.

Και ερχόμαστε στο ζήτημα του Προγράμματος Ανάκαμψης. Ένα ζήτημα, που πιστεύω ότι έπρεπε να υποστεί μεγαλύτερη βάσανο μέσα από τη διαβούλευση και να γίνει ένα πρόγραμμα εθνικό. Δεν θα είχε να χάσει η Κυβέρνηση από μία τέτοια επιλογή, κύριε Υπουργέ, εάν δεν έχει στο μυαλό της, πίσω στη σκέψη της, δεύτερες άλλες σκέψεις.

Αναφέρομαι σε μία περίπτωση. Είμαι από τους ανθρώπους που πιστεύω ως πολιτικός, ότι η παραγωγή φαρμάκου στην Ελλάδα είναι ένα συγκριτικό πλεονέκτημα της χώρας, δεδομένου ότι και τεχνογνωσία διαθέτουν οι ελληνικές εταιρείες και εξαιρετικής ποιότητας γενόσημο φάρμακο παράγουν και επιστημονικά κέντρα έχουμε ικανά, να στηρίξουν μία τέτοια προσπάθεια, αλλά και πάρα πολλούς επιστήμονες στο εξωτερικό που μπορεί να έρθουν, γιατί όταν μιλάμε για επιστροφή, πρέπει να είμαστε πραγματιστές, πρέπει να δίνουμε λύσεις και προοπτικές που θα δίνουν έναν αξιοπρεπή μισθό και ο τομέας αυτός, πραγματικά, μπορεί να αποδειχθεί τομέας που θα προσελκύσει νέους επιστήμονες από το εξωτερικό, Έλληνες που έχουν φύγει.

Όμως, αν παρακολουθήσει κανείς τον τρόπο, με τον οποίον στηρίζει, παραδείγματος χάριν, η Γερμανία τον τομέα αυτό και το πως στηρίζει η Ελλάδα αυτόν τον τομέα, ειλικρινά και χωρίς καμία υπερβολή, μού γεννάται ιδιαίτερη ανησυχία. Δηλαδή, εάν δεν υποστηριχθούν, πραγματικά, τομείς που μπορούν να συμβάλουν στην πραγματική ανάπτυξη της χώρας και στην αύξηση της προστιθέμενης αξίας με τα χρήματα που θα επενδυθούν, τότε τι περιμένουμε; Μήπως, θα έχουμε καμιά επανάληψη από αυτές που υπήρχαν στο παρελθόν;

Κύριε Πρόεδρε, όλοι είμαστε γνώστες πώς λειτούργησε το τραπεζικό σύστημα τα τελευταία σαράντα χρόνια: χωρίς κουλτούρα υποστήριξης παραγωγικών δραστηριοτήτων και τη στήριξη και τη δημιουργία θέσεων εργασίας. Ποτέ δεν κατάλαβα, αν υπήρχε ένα τραπεζικό ίδρυμα που είχε οργανώσει μία τέτοια υπηρεσία που παρακολουθούσε και στήριζε, συμβούλευε τους όποιους επιχειρηματίες είχαν δανειστεί.

Αντιθέτως, είμαστε μάρτυρες δανειοδοτήσεων που έκαναν πολλούς πλούσιους και οι οποίοι ποτέ διώχθηκαν. Ακόμη και όταν αποτολμήσαμε, όπως ο ομιλών, να καταθέσουμε μία τέτοια μηνυτήρια αναφορά, επεδείχθηκε «ανορεξία» από το τραπεζικό σύστημα να προσφέρει τα απαραίτητα στοιχεία στις εισαγγελικές αρχές.

Ποιες είναι, λοιπόν, οι εγγυήσεις που, για άλλη μία φορά, θα πρέπει -και πρέπει κατά την άποψή μου, δεν είμαι από τους υποστηρικτές που θα «ισοπεδώσουν» τα πάντα-, να βρούμε τις δικλείδες, ώστε η όποια στήριξη να αποδώσει τα αποτελέσματα που θέλουμε για την ανάπτυξη της οικονομίας της χώρας, για να έχουμε μία ανάπτυξη, το «χαμόγελο» της οποίας θα αγγίξει τα χείλη όλων των πολιτών.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ πολύ, κύριε Πρόεδρε.

Ευχαριστώ τις κυρίες και τους κύριους Βουλευτές για τις παρατηρήσεις τους. Θα έλεγα ότι υπάρχει μία ευρύτερη σύγκλιση θέσεων, γύρω από τα βασικά θέματα του σχεδίου νόμου, το οποίο φέρνει η Κυβέρνηση προς ψήφιση στη Βουλή. Αντιλαμβανόμαστε ότι αποτελούν προσαρμογές και τα δύο νομοσχέδια στην ευρωπαϊκή νομοθεσία, τόσο το νομοσχέδιο που αφορά στην προσαρμογή στην Οδηγία για τις κεφαλαιακές απαιτήσεις, όσο και την Οδηγία που αφορά στην ανάκαμψη και την εξυγίανση των πιστωτικών ιδρυμάτων.

Ξέρουμε ότι στόχος παραμένει η θωράκιση των ελληνικών τραπεζών και η διασφάλισή τους, έναντι οποιωνδήποτε κρίσεων, ώστε να μπορούν να συνεχίζουν απρόσκοπτα το έργο, με το οποίο είναι επιφορτισμένες. Η Κυβέρνηση, όπως γνωρίζουμε, συνδιαμορφώνει ακριβώς τις βασικές κοινοτικές πρωτοβουλίες στα ευρωπαϊκά όργανα, οι οποίες καταλήγουν σε ευρωπαϊκή νομοθεσία και προσαρμόζει την ελληνική νομοθεσία κατάλληλα, γιατί πάντα στόχος παραμένει το ισχυρό τραπεζικό σύστημα για την προστασία του πολίτη και για τη δυνατότητα ρευστότητας στην πραγματική οικονομία.

 Τα δύο νομοσχέδια που συζητάμε ενισχύουν το τραπεζικό σύστημα. Όπως αναφέρθηκε και από τον ΣΥΡΙΖΑ και από τους εκπροσώπους των άλλων Κομμάτων και το είπαμε, αυτή τη φορά, οι τράπεζες, πραγματικά, δεν αποτέλεσαν το πρόβλημα αυτής της κρίσης, σε σχέση με την κρίση του 2008-2009. Πρέπει να θυμόμαστε, ότι η κρίση της ευρωζώνης ήταν κρίση τραπεζικού συστήματος σε όλες τις χώρες πλην της Ελλάδος, γιατί δεν υπήρξαν τότε μηχανισμοί ευρωπαϊκής εποπτείας σε υπερεθνικό επίπεδο, οι οποίοι, πράγματι, θα είχαν τη δυνατότητα προληπτικής εποπτείας, αλλά και έπειτα ενδεχομένως και διαχείρισης των κρίσεων.

 Το μεγάλο μάθημα αυτό, της κρίσης της ευρωζώνης, πολύ σύντομα, μεταφράστηκε σε συγκεκριμένους οργανισμούς που αποτελούν μηχανισμούς, αυτό που ονομάζουμε σήμερα ευρωπαϊκή τραπεζική ένωση, ειδικά με την εποπτεία του SSM στη Φρανκφούρτη, στην Ευρωπαϊκή Κεντρική Τράπεζα, με τον ενιαίο μηχανισμό εξυγίανσης και με τον αναμενόμενο μηχανισμό που πρέπει να ολοκληρωθεί. Είναι ο μηχανισμός που αφορά στο ευρωπαϊκό σύστημα εγγύησης καταθέσεων. Θα συμφωνήσω απόλυτα, όπως είπε και ο κ. Κουρουμπλής και άλλοι συνάδελφοι προηγουμένως, ότι αδικαιολόγητα η Ε.Ε. καθυστερεί ακόμη την ολοκλήρωση αυτή. Είναι κάτι που έχει, ήδη, αποφασιστεί από το 2012, σε επίπεδο αρχηγών κρατών.

Η ελληνική Κυβέρνηση προωθεί όλες αυτές τις θέσεις και εντείνει οτιδήποτε αφορά στην ολοκλήρωση της τραπεζικής ένωσης και της ένωσης των κεφαλαιαγορών, γιατί πιστεύουμε, ότι η τραπεζική ένωση αφορά τον ευρωπαίο πολίτη, αφορά τον Έλληνα πολίτη. Είναι εκείνη που θα δώσει τη δυνατότητα της σύγκλισης, της μείωσης του μεγάλου χάσματος, το οποίο, ιδιαίτερα, δημιούργησε η κρίση, ώστε να υπάρξουν πολύ καλύτερες συγκλίσεις επιτοκίων και προφανώς χαμηλότερο κόστος χρηματοδότησης των μικρομεσαίων επιχειρήσεων και του νοικοκυριού. Είναι αυτό το μεγάλο ζητούμενο. Δηλαδή, πίσω από την τραπεζική ένωση δεν κρύβονται οι τράπεζες, κρύβεται ο ευρωπαίος πολίτης, τον οποίον πρέπει να υπηρετήσουμε.

Θα επικεντρωθώ περισσότερο στα θέματα που έθιξαν οι συνάδελφοι, από το να μπω στις λεπτομερειακές αναλύσεις του νομοσχεδίου. Πρωτίστως, θα αναφερθώ στα θέματα που έθιξε η Εισηγήτρια του ΣΥΡΙΖΑ. Το ένα θέμα το ανέφερα, ήδη, πρώτο, το αν, δηλαδή, οι τράπεζες ή όχι αποτελούν μέρος του προβλήματος.

Το δεύτερο είναι, ότι αν οι τράπεζες ή όχι επιτελούν πράγματι τον ρόλο τους ως χρηματοδότες της πραγματικής οικονομίας. Από την πλευρά μας, στη διάρκεια αυτής της κρίσης, έχουμε κάνει ό,τι είναι ανθρωπίνως δυνατόν ως Κυβέρνηση, με τα μέτρα που πήραμε και παίρνουμε, ώστε πράγματι να έρθει ένα σημαντικό «ανάχωμα» προστασίας όλων εκείνων των μικρομεσαίων επιχειρήσεων και των νοικοκυριών, τα οποία έχουν πληγεί από την κρίση και νομίζω έχουμε πάρα πολύ καλά αποτελέσματα.

Παράλληλα με τις διαδικασίες και τις μεγάλες τομές, τις οποίες έχουμε πραγματοποιήσει στο τραπεζικό σύστημα, ιδιαίτερα μέσα σε αυτούς τους 18 μήνες, έχουμε πετύχει το θέμα της μείωσης των «κόκκινων» δανείων, τουλάχιστον, στο μισό, όπως είπαμε 32 δις στην πρώτη περίοδο, ενώ οδεύουμε στους επόμενους 18 μήνες και στην πλήρη μείωση σε μονοψήφια ποσοστά.

Θα ήθελα να πω, ότι είναι κάτι που έχει γίνει σε χρόνους ρεκόρ. Συγκρίνετε το οπουδήποτε θέλετε στην ευρωζώνη και σε οποιοδήποτε άλλο κράτος ξέρετε. Δείτε τα απτά αποτελέσματα και σκεφθείτε, κυρίως, ότι αυτή η μεταρρύθμιση έγινε χωρίς να επιβαρυνθεί ο Έλληνας πολίτης. Αντίθετα, «ξεφορτώνοντας» τις τράπεζες από τα «κόκκινα» δάνεια, τους δίνουμε τη δυνατότητα, πλέον, να έρθουν και να παίξουν τον ρόλο που ξέρουν και πρέπει να παίξουν, ο οποίος είναι η χρηματοδότηση, ακριβώς, της πραγματικής οικονομίας.

Ήθελα να σταθώ σε αυτό ακόμη μια φορά, για να πω, ότι έρχεται η ώρα που οι τράπεζες ειδικότερα, λόγω των δυνατοτήτων των πόρων της ρευστότητας που έρχεται από το Ταμείο Ανάκαμψης, πρέπει να αποδυθούν αυτές στη μεγάλη μεταρρύθμιση του τραπεζικού συστήματος, μέρος της οποίας θα είναι και η δυνατότητα επέκτασης των χρηματοδοτήσεων και των πιστώσεων σε περισσότερες μικρομεσαίες επιχειρήσεις, οι οποίες θα κρίνονται με νέα κριτήρια, αλλά θα κρίνονται βιώσιμες.

Θέλω να πω στην Εισηγήτρια του ΣΥΡΙΖΑ, ότι δεν έχει βρεθεί άλλος μηχανισμός, μέχρι αυτή τη στιγμή, ή αν υπάρχει κάποιος θα έπρεπε να μας τον πει, πάρα μέσω των ίδιων των τραπεζών, οι οποίες θα πρέπει να αποτελέσουν τους πραγματικούς «ιμάντες» της μεταβίβασης των ενωσιακών πόρων προς την πραγματική οικονομία, κάτω, όμως, από πολύ συγκεκριμένα κριτήρια και στόχους, τις οποίες θέτουν, ήδη, οι ενωσιακές παράμετροι. Χρειαζόμαστε τις τράπεζες, ακριβώς, αυτή τη στιγμή, γι’ αυτόν τον λόγο.

Παράλληλα, είναι αυτές οι οποίες με τη χρηματοδότηση, την οποία θα καταβάλουν οι ίδιες, με την αξιολόγηση των σχεδίων, αλλά και με τη δυνατότητα μόχλευσης και προσέλκυσης και άλλων ιδιωτικών πόρων, ώστε να μπορέσουν να πραγματοποιηθούν δύο πράγματα. Αφενός μεν, αυτό που αποκαλούμε μετασχηματισμό του παραγωγικού ιστού της οικονομίας μας, αφετέρου, εκ παραλλήλου, θα πρέπει να έχει πραγματοποιηθεί και η ίδια η μεταρρύθμιση των ίδιων των τραπεζών, γιατί καλούνται να παίξουν έναν, τελείως, νέο ρόλο. Οι τράπεζες περνάνε, κυριολεκτικά, σε νέα εποχή και θα κριθούν, ακριβώς, από τη δυνατότητά τους να παίξουν αυτόν τον ρόλο και να αυξήσουν τις πιστώσεις που χρειαζόμαστε.

Η εκπρόσωπος του ΣΥΡΙΖΑ αναφέρθηκε, επίσης, και σε ορισμένα θέματα που αφορούν στο «ξέπλυμα χρήματος». Θα ήθελα να πω, ότι είμαστε πάρα πολύ ευαίσθητοι σε αυτά τα θέματα. Όπως θυμάστε, συζητήσαμε, επί μέρες, όλοι μαζί και υπήρξε μία πολύ μεγάλη σύγκλιση στα θέματα που αφορούν στον νόμο που πριν από λίγους μήνες υιοθετήθηκε σε αυτή τη Βουλή, ο οποίος περιέχει δρακόντειες διατάξεις ενίσχυσης των μηχανισμών καταπολέμησης του «ξεπλύματος χρήματος».

Επίσης, θα ήθελα να θυμίσω, ότι η επιλογή του Προέδρου της Αρχής Καταπολέμησης Ξεπλύματος Χρήματος γινόταν και πριν με υπουργική απόφαση, όπως οριζόταν στον σχετικό νόμο. Όσο δε αφορά στις αναφορές σε συγκεκριμένες υποθέσεις προσώπων, θέλω να πω, ότι αυτές βρίσκονται στα χέρια της Δικαιοσύνης και όπως σε κάθε ευνομούμενο κράτος η Κυβέρνηση δεν παρεμβαίνει σε τέτοιες διαδικασίες.

Το ΚΙΝ.ΑΛ., δια του εκπροσώπου του, αναφέρθηκε και πάλι στο θέμα γιατί καθυστέρησε η Κυβέρνηση να φέρει αυτό το νομοσχέδιο. Είναι αλήθεια, ότι δεν θυμάται αυτό που ειπώθηκε εδώ με τον τότε εισηγητή του ΚΙΝ.ΑΛ., στην ίδια συζήτηση που έγινε πριν από λίγες μέρες. Εκεί κατηγορήθηκε η Κυβέρνηση, ότι αφενός μεν, φέρνει σωρηδόν και μαζικά νομοσχέδια με τεράστιες ταχύτητες, αφετέρου, όμως, υπήρξε η αντίφαση ότι καθυστερεί. Θα ήθελα να πω, ότι η καθυστέρηση ήταν λίγων εβδομάδων και οφείλεται, πραγματικά, σε λόγους τεχνικούς. Αν κοιτάξετε το νομοσχέδιο αυτό, θα δείτε πόσο λεπτομερειακές διατάξεις υπάρχουν, πόσο σημαντικές επιπτώσεις θα μπορούσε να έχει κάποιο λάθος, πόσο αναγκαία ήταν η συζήτηση, μεταξύ όλων των φορέων και της νομοπαρασκευαστικής επιτροπής. Μην ξεχνάτε, ότι το νομοσχέδιο ήταν έτοιμο, ήδη, προς διαβούλευση από τον Φεβρουάριο.

Η Κυβέρνηση κινείται με ταχύτητα σε οτιδήποτε αφορά, κυρίως, το χρηματοπιστωτικό σύστημα και την ενίσχυσή του.

Στον κ. Βιλιάρδο, ο οποίος είχε και πολλές παρατηρήσεις, ήθελα να του πω, ότι σχετικά πάντα με το λεγόμενο hive down, γιατί έχει αναφερθεί πάρα πολλές φορές, είναι ένας εταιρικός μετασχηματισμός στις τράπεζες, όπου δημιουργείται μία holding company και συνεχίζει η τράπεζα τη διαδικασία της. Πρόκειται για μία μέθοδο, η οποία είναι επικυρωμένη από τον Ευρωπαϊκό Μηχανισμό Εποπτείας, γνωστή στις Ηνωμένες Πολιτείες από δεκαετίες. Προφανώς, οι ελληνικές τράπεζες έχουν προσφύγει και σε αυτόν τον εταιρικό μετασχηματισμό, ώστε να μειωθούν οποτεδήποτε, ενδεχομένως, θα μπορούσε να υπάρξει ενδοιασμός για τα θέματα ενεργοποίησης του DDC και είναι κάτι, με το οποίο πορεύεται κανονικά το τραπεζικό σύστημα και δεν δημιουργείται κανένα πρόβλημα.

Αναφέρθηκε, επίσης, σε συγκεκριμένο άρθρο του νομοσχεδίου, ενδεχομένως, ότι προβλέπει αυτό το νομοσχέδιο, απλώς, αλλαγή του ορκωτού λογιστή, σε περίπτωση που έχει προβεί σε κάποια παραβίαση του έργου του. Θα ήθελα να θυμίσω, ότι στο νομοσχέδιο που ψηφίσαμε τα περισσότερα Κόμματα σε αυτή τη βουλή για το θέμα της εταιρικής διακυβέρνησης, η Κυβέρνηση αύξησε τις ποινές για τους ορκωτούς λογιστές από τα 50.000 ευρώ στο ένα εκατομμύριο. Αν αυτό δεν είναι αυστηροποίηση πλαισίου, σαφές μήνυμα στους ορκωτούς λογιστές για το τι εννοούμε και τι σημαίνουν και ποιες θα είναι οι επιπτώσεις, σε περίπτωση που θα παραβούν το καθήκον τους, τότε δεν ξέρω τι είναι καλύτερο μήνυμα να περάσει από αυτό. Απλώς, σας το θυμίζω, γιατί τότε ήταν νομοθεσία, την οποία συζητήσαμε όλοι μαζί.

Ο εκπρόσωπος του Κ.Κ.Ε., μας ευχαριστεί πάντα, γιατί το Κ.Κ.Ε. έχει πάντα μία σταθερή θέση. Ξέρουμε, λίγο πολύ, τι πιστεύετε και τι εννοείτε. Θα ήθελα, λοιπόν, να πω, ότι πιστεύουμε, ότι, όπως και στην περίπτωση των σεισμών, έτσι θα πρέπει και στο τραπεζικό σύστημα να «χτίζουμε», να δημιουργούμε αντίστοιχες αντισεισμικές δομές. Αυτό νομίζω το κάνουμε.

Ιδιαίτερα, συμφωνώ σε κάτι που αναφέρατε, ότι η υπόθεση της δημιουργίας και της βελτίωσης των κανόνων της τραπεζικής εποπτείας ξεκινά από δεκαετίες. Θα σας έλεγα, ότι ξεκινά, ήδη, σε ευρωπαϊκό επίπεδο από την περίφημη κρίση της γερμανικής Herstat, το 1975 της, όπου για πρώτη φορά υπήρξε μία σημαντική κρίση, η Banco Ambrosiano το 1982, η αμερικανική κρίση τότε με τη Λατινική Αμερική. Οπότε αρχίζουν να κινητοποιούνται σε διεθνές -και όχι μόνο σε ευρωπαϊκό επίπεδο- για τη συνεργασία και τη δημιουργία των κανόνων εκείνων που θα θωρακίζουν τα εθνικά συστήματα.

Και η Ε.Ε., είναι μέρος των διεργασιών που συντελούνται αυτόν τον καιρό και αυτές τις τρεις δεκαετίες στην Βασιλεία, συζητούνται, λαμβάνονται διάφορες κατευθυντήριες γραμμές, αλλά η Ε.Ε., τους μεταφράζει έπειτα σε συγκεκριμένες νομικές δεσμευτικές αθέλητες διαδικασίες, που εκφράζονται μέσα από τις Οδηγίες και μέσα από τους Κανονισμούς. Και αυτό συμβαίνει και στα θέματα, τα οποία έχουμε να ψηφίσουμε μέσα στις επόμενες μέρες.

Αναφερθήκατε και πάλι στα θέματα του Προγράμματος «Ηρακλής», όπου υπάρχει η γνωστή φιλολογία. Θα ήθελα να πω και πάλι, ότι αυτό που πρέπει να συγκρατήσουμε, ήταν ότι το εγχείρημα αυτό κατόρθωσε να μειώσει τα «κόκκινα» δάνεια, χωρίς να πληρώσει ο Έλληνας φορολογούμενος. Αντίθετα, επιφορτίστηκαν με αυτό το βάρος οι διεθνείς επενδυτές. Είναι επίτευγμα πρώτης γραμμής, γιατί με αυτόν τον τρόπο βοηθάμε το ελληνικό τραπεζικό σύστημα να δώσει φθηνή χρηματοδότηση. Βοηθάμε και ενισχύουμε έμμεσα το Χρηματιστήριο, αναβαθμίζεται η αγορά των ακινήτων, μπαίνει ρευστότητα στην πραγματική οικονομία, γιατί αυτό είναι το μυστικό. Κυρίως, προσελκύονται οι διεθνείς επενδυτές, οι οποίοι βλέπουν μία Κυβέρνηση που συνεχίζει να εφαρμόζει, με συνέχεια και με συνέπεια, αυτό που έχει υποσχεθεί.

 Θα ήθελα να κλείσω, κύριε Πρόεδρε, λέγοντας, ότι είναι καιρός μέσα στη συζήτηση και στην ανταλλαγή επιχειρημάτων γύρω από το Ταμείο Ανάπτυξης, ότι θα πρέπει να αναπτυχθεί μία νέα σύγκλιση. Θα ήθελα να πω, ότι συμφωνώ και με τον κ. Κουρουμπλή, ότι το Ταμείο Ανάπτυξης για την Κυβέρνηση δεν είναι υπόθεση, ούτε κομματική, ούτε ειδική. Πρόκειται για μείζον εθνικό σχέδιο. Είναι σχέδιο, που απαιτεί σημαντικές συγκλίσεις. Συγκλίσεις όχι στοχοθετήσεων, όχι ότι δεν θα έχουμε διαφορές επιχειρημάτων, διαφορές απόψεων, αλλά είναι η μεγάλη αυτή ώρα να κάνουμε, πραγματικά, ένα μεγάλο «άλμα», γιατί δεν μας μένει πολύς χρόνος. Έχουμε τα μέσα, κυρίως, μπορούμε να επιτύχουμε αυτόν τον μεγάλο μετασχηματισμό. Και αυτός ο μεγάλος μετασχηματισμός έχει στοχοθετήσεις, έχει μέσα της ρευστότητας, έχει την πολιτική αποφασιστικότητα και έχει τη δυνατότητα να κινήσει τη χώρα στην έξοδο από την κρίση, σε ανάκαμψη και σε ανάκαμψη.

Και θα ήθελα να πω, κύριε Πρόεδρε, ότι η επιτυχία μας ή όχι, θα κριθεί από τη δυνατότητα μέσα στην επόμενη πενταετία, να μπορέσει να γυρίσει η κρίσιμη μάζα των ταλαντούχων νέων, οι οποίοι άφησαν τη χώρα για λόγους που ξέρετε πολύ καλά. Στόχος μας είναι να γυρίσουν και να προσφέρουν. Το Ταμείο Ανάκαμψης και οι δυνατότητες που ανοίγει, ανάμεσα στις άλλες, θα κρίνει και την Κυβέρνηση και τη χώρα από τη δυνατότητα να πετύχει αυτούς τους στόχους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ, κύριε Υπουργέ.

Κυρίες και κύριοι συνάδελφοι, στο σημείο αυτό, ολοκληρώνεται η συνεδρίασή μας. Ανανεώνουμε το ραντεβού μας για αύριο στις 10:00΄, στην ίδια Αίθουσα, όπου θα έχουμε την 4η συνεδρίαση και τη β΄ ανάγνωση του νομοσχεδίου.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Δούνια (Νόνη) Παναγιώτα, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

Τέλος, και περί ώρα 16.05 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**